qundao/data-zh-poetry huggingface dataset:
五游诗
作者：郑学醇
朝代：明

我思游兮泰山，天孙标胜东齐间。上有丈人千丈之突兀，下有黄河一带之萦环。秦封汉策秘不可睹，石闾金阙窅而难攀。安得采芝二童为我导，坐观海日赤腾空洞开心颜。我思游兮太华，玉井十丈青莲花。首阳巀嶪巨灵擘，河流澒洞经其涯。叔卿白鹿去而不返，脩羊石室空翠而㟏岈。安得子先二龙为我御，直上二岑千仞餐朝霞。我思游兮祝融之三峰，紫盖石囷金芙蓉。轩辕始以灊霍为之副，神禹乃梦玄夷使者来相逢。朱陵宝洞九向而九背，飞流瀑布漾漾而溶溶。安得岩下之老为我语，愿与三五年少执简以相从。我思游兮恒山阿，北岱南赵东黄河。毕昴之精下融结，直与霄汉青相摩。崖有护门夜叱之神草，垄有四种五获之嘉禾。安得昌容之仙授我诀，服食二百有馀岁完天和。我思游兮岳之嵩，华衡恒岱此其中。玉璧金鉼降灵瑞，太室少室相穹窿。白雾青炎自然之天地，玉浆石髓渊邃之仙宫。安得浮邱道人为我接，吹笙控鹤遨游乎缑山之东。
五游诗·其一
作者：郑学醇
朝代：明

我思游兮泰山，天孙标胜东齐间。上有丈人千丈之突兀，下有黄河一带之萦环。秦封汉策秘不可睹，石闾金阙窅而难攀。安得采芝二童为我导，坐观海日赤腾空洞开心颜。
五游诗·其三
作者：郑学醇
朝代：明

我思游兮祝融之三峰，紫盖石囷金芙蓉。轩辕始以灊霍为之副，神禹乃梦玄夷使者来相逢。朱陵宝洞九向而九背，飞流瀑布漾漾而溶溶。安得岩下之老为我语，愿与三五年少执简以相从。
梅雪词
作者：郑文康
朝代：明

梅花兮条条，白雪兮飘飘。虽气味兮颇异，慨清白兮同高。我思古人兮远莫可招。梦寐周公兮神魂相交。怀好音兮鸾凤，附短翅兮青霄。
东征颂百韵
作者：郭之奇
朝代：明

皇帝八载，四海归一。普率王臣，义无自逸。举目新亭，兴言纬恤。驾牡瞻乌，敢歌蟋蟀。爰击中流，稍休暴膝。高山峨峨，琼海沕沕。铜柱人遥，分茅岭出。谁嗣芳踪，为古今匹。自西自东，履屣相？。天生以为，为我明室。南国惟召，东郊惟毕。惟兹百粤，腥风次栉。顺长屈丑，前掎后抶。左馘楼兰，右藁支郅。昔之豕蛇，今之蜣蛣。一狼千羊，畴敢再咥。闻于天子，天子曰悉。井渫不及，其羞在繘。课绩书庸，其谁与尼。锡尔介圭，为时柱礩。价人维藩，子衣宜七。龙旂和铃，鞞琫有珌。登是南邦，于胥有駜。大启尔宇，为西土率。东西咸喜，戎有良帅。天步多难，彼腥载楖。吁嗟彼人，空羞韎韠。谁蕃谁屏，畴甲畴乙。相依首鼠，相持蚌鹬。养敌纵奸，人功是嫉。冠箕剑颐，为蚁为蛭。垒骨成丘，去金万镒。睅其皤其，弃甲山崒。已覆前车，未惩后轶。长驱近远，使民战栗。王赫斯怒，奋我徒卒。鲁阳回戈，彦章移日。因四海心，除天下疾。既远污尘，既止狂獝。慨彼愚嚣，置此迷述。贞丈人师，出长子律。王来自东，东人孔壹。肃将天威，无远或佚。德威流行，不速而驿。邳离前驱，新息嗣跸。孟守珠还，寇公竹茁。易兹介鳞，去彼虮虱。拔兹柞棫，攘彼藜蒺。有狨就绳，有鲸就繂。山氛再拭，海波无？。惟兹百粤，多欢少怵。蚩蚩倒悬，初离拲桎。如鱼去罛，如鸟去罼。儒归于庠，工反于术。旅出于途，居安于筚。田畯南亩，秋收冬挃。士无离伍，军无废戍。明明我王，其衷孔佶。有翼有严，其仪孔佖。不闻亦整，不谏亦密。好谋斯成，临事奚慄。自今以始，赏信罚必。星激电驰，风呵雷叱。求民之莫，念时之绌。总勒矛戈，毋骚艾铚。饮檗茹荼，远谢芳飶。刬除色声，罢遣行佾。补疮息痍，剔摩啾唧。于铄王师，几烦毖诘。闵予一人，赖王仔佛。惟皇鉴观，惟天阴骘。俾而炽昌，俾而寿谧。如陵斯长，如冈斯嵂。斯升斯恒，罔骞罔黜。南台北莱，四方其聿。至于海邦，歌景吟霱。仙李蟠根，敷华茂实。临淮西平，繇兹绍遹。人之好我，从民之质。民意则然，王心有凓。忧国悲时，悄如自失。翘首翠华，岂遑玉璱。履及于■，剑出于？。未舞虞干，未止胡篥。钟簴愧晟，壁垒惭弼。建彼旟旄，砺此鈇锧。奋我同人，惟敌是堲。撤绸牖桑，耻踰淮橘。狄梁为唐，有参有术。窦融依汉，如亲如昵。大哉王言，天叙有秩。有斐君子，宜胶宜漆。终于嚇咺，始于僩瑟。大夫百执，至于尹姞。庞眉豁齿，父兄子侄。踊跃欢呀，歌衡乐泌。余司彤管，抚衣执笔。肆好匪誇，穆如匪溢。带砺宜铭，旂常在帙。麟阁云台，请从是吉。
东门行
作者：郭之奇
朝代：明

出东门，见如云。步入门，妾待君。君心如有存，细察君意如有分。还言相告语，世上自纷纷。此人一颦一笑，别后多时尚氤氲。尚氤氲，兰蕙出交襟，宛转流黄百合薰。有心无心，赵舞燕吟，千人百人道出群。有心无心，赵舞燕吟，千人百人道出群。人人口牙芬，人所言，或欺君。
九歌 其一 出门
作者：郭之奇
朝代：明

春王正兮予征，驾言北兮神京。晨风开兮宿雨，惆怅啼兮曙莺。罗亲友兮周堂，启先祠兮告行。顾庐园兮有日，忽相远兮愁生。此相远兮纫臆，矧骨肉兮为情。惟牵衣兮是刻，有姊弟兮怦怦。长者前兮致语，少者旁兮涕盈。终不能兮无别，二人慰兮偕程。马萧萧兮车辚，真出门兮已成。揖黄山兮玉水，不吾负兮初盟。望南州兮芳速，纷百草兮缤迎。绿茵兮红盖，桃李帷兮柳旌。朝发兮榕浦，夕跻兮凤城。遂从舟兮鳄渚，月皎皎兮既明。
九歌 其七 雨江
作者：郭之奇
朝代：明

挂烟帆兮九江，沿落日兮孤艭。飘五刃兮返集，凑千舲兮聚哤。下人声兮汰响，出云气兮桅杠。朝举首兮高原，暖枫陂兮杏村。与风情兮既习，落春色兮无言。因吾舟兮晨夕，漠相对兮销魂。销魂兮谁说，正清明兮雨节。湿栖鸟兮尚无飞，止居人兮亦关闭。谁能客兮久悲离，若以羁兮初怨别。分明此地兮可心折，不但天涯兮有绪结。分明此时兮自劳人，不但游子兮有愁新。蹇方怀兮寸接，诸繁会兮千稔。欲栖栖兮此迷，欲竞进兮前怯。渺渔人兮告余，曰无往兮安居。如此风波兮不可趄，慎渊默兮戒呼嘘。孰中忱兮与答，勉扁舟兮飒飒。击危舷兮浪横，循欹席兮波踏。山卼臲兮终安，流奔崩兮既纳。矢朝宗兮一心，曷长阻兮呜唈。岂不迟滞兮江之滨，亦江情兮为我陈。历阴霁兮诸变亲，习流洄兮是知津。于捷迂兮今何有，定夷险兮视兹身。
九歌 其三 回首
作者：郭之奇
朝代：明

青山兮尽日，晓夕成兮潮汀。出门异兮风俗，所可同兮山青。试骋目兮千里，杳冥漠兮林坰。前峰递兮遥黛，夹道来兮近馨。腾予策兮芳径，偃予车兮翠扃。与烟鸟兮栖迹，朝松扉兮夜桂驿。惟万木兮纷披，气高浮兮自泽。破东日兮分苍，敛西霞兮继碧。或黯淡兮异容，云片片兮巾舄。冈峦合兮阴易生，溪谷深兮风雷窄。雨后山兮更清，时变化兮惟百。此其入眼兮如此，若言其愁人者兮不可绎。溯登历兮指弹，分闽山兮千盘。但驰心兮有格，云何步兮跚跚。仰揭孽兮连峰之怪石，俯奔崩兮泻麓之哀湍。下断桥兮树杪，横野渡兮根蟠。忽瞻望兮屺岵，长胁息兮气乾。尚慎旃兮行役，无自苦兮多端。望此身兮山中人，强自排兮与愁瞒。故山一天兮不可即，汀山有素兮聊与之安。人亦有言兮山路险难，吾今矢歌兮薄自宽。闻古人兮陟升皇而临睨，谁能无回首兮三叹。
九歌 其二 惜别
作者：郭之奇
朝代：明

春色兮风吹，春情兮水澌。杳烟容兮氲霭，逝将汝兮天涯。色无地兮不随，情以人兮见离。赖祖筵兮斗酒，隐离心兮寸丝。何征舠兮发发，斲洄波兮使愁知。驱青莎兮白石，暂友分兮亲辞。邅吾舟兮率浒，觌前车兮载脂。明知别兮忍不言，及言别兮失其词。抚稚子兮揖岩，慈母曰犹来兮父曰勉之。指长安兮见日，睨此地兮云垂。云垂兮今朝，长安近兮此地遥。
九歌 其五 感昔
作者：郭之奇
朝代：明

遣思兮晴春，怡情兮夜月。问春月兮几何，曾雨风兮频龁。风及朝兮山鸣，雨连夕兮波蹶。飞玉峡兮泫淋，下金川兮冯㶿。已入眼兮凄然，矧予肠兮多愲。抚时地兮低徊，念伊人兮存没。一悼临江座师张紫波，过其地而有感也。一悼公车自从叔，于庚午冬是日是地相遇。挹洄水兮书哀，隐诸怀兮悾惚。憺吾舟兮容容，望西江兮浩勃。出钟陵兮故都，缆滕阁兮旧阙。西山雨兮南浦云，思古人兮坐超浡。彼一时兮此一时，今与昔兮波中汩。杳予胸兮曷穷，亦长流兮无竭。但有思兮在心，随所地兮惊骨。夜来梦兮魂飞，烟涛恶兮难越。晨枫振兮萧萧，晓莺啼兮矻矻。欲轻此愁声兮不闻，故来予枕上兮迷忽。
九歌 其八 烟缆
作者：郭之奇
朝代：明

虫声兮荇喓，蛙首兮蘋翘。日愁余兮章水，今侬语兮吴桡。缆江山兮寸缠，藏风雨兮方瓢。溯深春兮柳泽，入远思兮花陌。知烟容兮自来，遣波致兮安适。忽反顾兮失其端，收浩胸兮入静看。羡青云兮鸟举，瞻紫雾兮龙蟠。意中事兮临眺，驾言出兮登盘。二水三山兮曷其有极，胜多时促兮游亦无宽。寻雨花兮遗迹，陟旋玉兮象坛。古帝祠兮云罩，今麟阁兮风摊。但驰怀兮志肃，恐兴溯兮情寒。亦余心兮不敢安，何今昔兮尽于观。目忽下兮人烟团，身在高兮山绪乾。回昏舆兮循月峦，足游气兮指星竿。劳樽酒兮候潮钻，抱春梦兮不知残。
九歌 其六 泛望
作者：郭之奇
朝代：明

于戏兮旷哉，彭湖兮飞渡来。朝南浦兮云棹，夕吴城兮月桅。击余汰兮烟阔，扬吾舲兮波开。波开兮未极，高帆举兮瞬息。风从水兮为鳞，舟在山兮振翼。望百里兮匡庐，坐超忽兮横侧。分晴明兮众形，递遥迩兮诸色。虽变化兮多端，犹卷舒兮无匿。謇将揖兮披衷，尚微杳兮难即。终有言欲告兮不能不前，亦惟感晴春兮非其易得。恐阴曀兮中生，蔽光颜兮外蚀。或风雷兮怒凭，驱木石兮崩仄。或雨雾兮偏蒙，长荆榛兮荟薿。人曰此兮天之变时，余实忧兮山之累德。岂若兹兮霁初容，峙明湖兮不可惑。横千顷兮黛波，与清风兮琢磨。渺波臣兮一叶，维七载兮五过。顾寸心兮有日，溯流从兮水之阿。怀余情兮未发，焉能忍兮无吪。恃中忱兮谅直，想山意兮渊和。遂倚窗兮至夕，舟既远兮为歌。念青帝之司峰兮亦无多，将鸣鹈之度岭兮奈时何。
九歌 其四 下滩
作者：郭之奇
朝代：明

招招兮舟子，语予兮津是。江国兮上游，万里流兮从此。怀粻糗兮涉之，有伯兄兮偕在水。揖诸山兮叩舷，及春涛兮方瀰。下章水兮无穷，念烟波兮今始。朝石齿兮暮沙眉，与凫鸥兮问栖止。栖止兮悠悠，所与同兮芳洲。洲何有兮鱼火，时灭明兮钓舟。鱼何为兮石际，人何为兮水陬。叹所贪兮不同，各于物兮有求。感我思兮瞿瞿，思卬友兮俟前途。就虔江兮赊月色，买春酒兮与朋俱。三杯耳热兮仰天呼，万里沧洲兮不近吾。羌东风兮吹鼓，闻吾言兮神灵雨。云青青兮帷峰，波跃跃兮腾浦。顾瓶罍兮满空，尽水山兮吞吐。愿长醉兮无醒，恣一叶兮转萍。惟元侯兮秉钺，麾五两兮相迎。五两兮飘飘，飞龙兮翘翘。躐奔湍兮自适，凭急濑兮不可摇。抱日流兮泱漭，穿月波兮逍遥。纷参差兮偃仰，遂习惯兮晨宵。汨流程兮有旬夕，乃滩穷兮五云驿。所与舟相敌兮朔风骄，停友兄之舲兮使前格。我亦歌兮且谣，视诸君兮为迫。
九歌·出门
作者：郭之奇
朝代：明

春王正兮予征，驾言北兮神京。晨风开兮宿雨，惆怅啼兮曙莺。罗亲友兮周堂，启先祠兮告行。顾庐园兮有日，忽相远兮愁生。此相远兮纫臆，矧骨肉兮为情。惟牵衣兮是刻，有姊弟兮怦怦。长者前兮致语，少者旁兮涕盈。终不能兮无别，二人慰兮偕程。马萧萧兮车辚，真出门兮已成。揖黄山兮玉水，不吾负兮初盟。望南州兮芳速，纷百草兮缤迎。绿茵兮红盖，桃李帷兮柳旌。朝发兮榕浦，夕跻兮凤城。遂从舟兮鳄渚，月皎皎兮既明。春色兮风吹，春情兮水澌。杳烟容兮氲霭，逝将汝兮天涯。色无地兮不随，情以人兮见离。赖祖筵兮斗酒，隐离心兮寸丝。何征舠兮发发，斲洄波兮使愁知。驱青莎兮白石，暂友分兮亲辞。邅吾舟兮率浒，觌前车兮载脂。明知别兮忍不言，及言别兮失其词。抚稚子兮揖岩，慈母曰犹来兮父曰勉之。指长安兮见日，睨此地兮云垂。云垂兮今朝，长安近兮此地遥。青山兮尽日，晓夕成兮潮汀。出门异兮风俗，所可同兮山青。试骋目兮千里，杳冥漠兮林坰。前峰递兮遥黛，夹道来兮近馨。腾予策兮芳径，偃予车兮翠扃。与烟鸟兮栖迹，朝松扉兮夜桂驿。惟万木兮纷披，气高浮兮自泽。破东日兮分苍，敛西霞兮继碧。或黯淡兮异容，云片片兮巾舄。冈峦合兮阴易生，溪谷深兮风雷窄。雨后山兮更清，时变化兮惟百。此其入眼兮如此，若言其愁人者兮不可绎。溯登历兮指弹，分闽山兮千盘。但驰心兮有格，云何步兮跚跚。仰揭孽兮连峰之怪石，俯奔崩兮泻麓之哀湍。下断桥兮树杪，横野渡兮根蟠。忽瞻望兮屺岵，长胁息兮气乾。尚慎旃兮行役，无自苦兮多端。望此身兮山中人，强自排兮与愁瞒。故山一天兮不可即，汀山有素兮聊与之安。人亦有言兮山路险难，吾今矢歌兮薄自宽。闻古人兮陟升皇而临睨，谁能无回首兮三叹。招招兮舟子，语予兮津是。江国兮上游，万里流兮从此。怀粻糗兮涉之，有伯兄兮偕在水。揖诸山兮叩舷，及春涛兮方瀰。下章水兮无穷，念烟波兮今始。朝石齿兮暮沙眉，与凫鸥兮问栖止。栖止兮悠悠，所与同兮芳洲。洲何有兮鱼火，时灭明兮钓舟。鱼何为兮石际，人何为兮水陬。叹所贪兮不同，各于物兮有求。感我思兮瞿瞿，思卬友兮俟前途。就虔江兮赊月色，买春酒兮与朋俱。三杯耳热兮仰天呼，万里沧洲兮不近吾。羌东风兮吹鼓，闻吾言兮神灵雨。云青青兮帷峰，波跃跃兮腾浦。顾瓶罍兮满空，尽水山兮吞吐。愿长醉兮无醒，恣一叶兮转萍。惟元侯兮秉钺，麾五两兮相迎。五两兮飘飘，飞龙兮翘翘。躐奔湍兮自适，凭急濑兮不可摇。抱日流兮泱漭，穿月波兮逍遥。纷参差兮偃仰，遂习惯兮晨宵。汨流程兮有旬夕，乃滩穷兮五云驿。所与舟相敌兮朔风骄，停友兄之舲兮使前格。我亦歌兮且谣，视诸君兮为迫。遣思兮晴春，怡情兮夜月。问春月兮几何，曾雨风兮频龁。风及朝兮山鸣，雨连夕兮波蹶。飞玉峡兮泫淋，下金川兮冯㶿。已入眼兮凄然，矧予肠兮多愲。抚时地兮低徊，念伊人兮存没。一悼临江座师张紫波，过其地而有感也。一悼公车自从叔，于庚午冬是日是地相遇。挹洄水兮书哀，隐诸怀兮悾惚。憺吾舟兮容容，望西江兮浩勃。出钟陵兮故都，缆滕阁兮旧阙。西山雨兮南浦云，思古人兮坐超浡。彼一时兮此一时，今与昔兮波中汩。杳予胸兮曷穷，亦长流兮无竭。但有思兮在心，随所地兮惊骨。夜来梦兮魂飞，烟涛恶兮难越。晨枫振兮萧萧，晓莺啼兮矻矻。欲轻此愁声兮不闻，故来予枕上兮迷忽。于戏兮旷哉，彭湖兮飞渡来。朝南浦兮云棹，夕吴城兮月桅。击余汰兮烟阔，扬吾舲兮波开。波开兮未极，高帆举兮瞬息。风从水兮为鳞，舟在山兮振翼。望百里兮匡庐，坐超忽兮横侧。分晴明兮众形，递遥迩兮诸色。虽变化兮多端，犹卷舒兮无匿。謇将揖兮披衷，尚微杳兮难即。终有言欲告兮不能不前，亦惟感晴春兮非其易得。恐阴曀兮中生，蔽光颜兮外蚀。或风雷兮怒凭，驱木石兮崩仄。或雨雾兮偏蒙，长荆榛兮荟薿。人曰此兮天之变时，余实忧兮山之累德。岂若兹兮霁初容，峙明湖兮不可惑。横千顷兮黛波，与清风兮琢磨。渺波臣兮一叶，维七载兮五过。顾寸心兮有日，溯流从兮水之阿。怀余情兮未发，焉能忍兮无吪。恃中忱兮谅直，想山意兮渊和。遂倚窗兮至夕，舟既远兮为歌。念青帝之司峰兮亦无多，将鸣鹈之度岭兮奈时何。挂烟帆兮九江，沿落日兮孤艭。飘五刃兮返集，凑千舲兮聚哤。下人声兮汰响，出云气兮桅杠。朝举首兮高原，暖枫陂兮杏村。与风情兮既习，落春色兮无言。因吾舟兮晨夕，漠相对兮销魂。销魂兮谁说，正清明兮雨节。湿栖鸟兮尚无飞，止居人兮亦关闭。谁能客兮久悲离，若以羁兮初怨别。分明此地兮可心折，不但天涯兮有绪结。分明此时兮自劳人，不但游子兮有愁新。蹇方怀兮寸接，诸繁会兮千稔。欲栖栖兮此迷，欲竞进兮前怯。渺渔人兮告余，曰无往兮安居。如此风波兮不可趄，慎渊默兮戒呼嘘。孰中忱兮与答，勉扁舟兮飒飒。击危舷兮浪横，循欹席兮波踏。山卼臲兮终安，流奔崩兮既纳。矢朝宗兮一心，曷长阻兮呜唈。岂不迟滞兮江之滨，亦江情兮为我陈。历阴霁兮诸变亲，习流洄兮是知津。于捷迂兮今何有，定夷险兮视兹身。虫声兮荇喓，蛙首兮蘋翘。日愁余兮章水，今侬语兮吴桡。缆江山兮寸缠，藏风雨兮方瓢。溯深春兮柳泽，入远思兮花陌。知烟容兮自来，遣波致兮安适。忽反顾兮失其端，收浩胸兮入静看。羡青云兮鸟举，瞻紫雾兮龙蟠。意中事兮临眺，驾言出兮登盘。二水三山兮曷其有极，胜多时促兮游亦无宽。寻雨花兮遗迹，陟旋玉兮象坛。古帝祠兮云罩，今麟阁兮风摊。但驰怀兮志肃，恐兴溯兮情寒。亦余心兮不敢安，何今昔兮尽于观。目忽下兮人烟团，身在高兮山绪乾。回昏舆兮循月峦，足游气兮指星竿。劳樽酒兮候潮钻，抱春梦兮不知残。望紫阙兮春风，知瀛洲兮草绿，愁绿芳兮近缩。日莫黯兮黄昏，时莫凄兮春蹙。地莫悲兮岐途，人莫苦兮远目。
代淮南王
作者：郭之奇
朝代：明

淮南王，立小山，八公相见尽童颜。不愿大藩愿大年，八公右左语丹玄。语丹玄，指仙经。天地大文不可明，阴阳百六妒虚清。紫房彩女色如神，朝朝暮暮倚君身。倚君身，结君臂。为云为水，从君至西。日难升，秋难夏，金风飒飒吹长夜。
司徒林忠宣公赞
作者：郭之奇
朝代：明

五岭之南，百粤之东。卓生伟人，林左司农。谦卑以牧，允出自中。直大而方，即赋乃躬。脩髯广额，曰貌有颙。我闻在昔，温厉安恭。求诸今日，庶乎见公。揆兹素履，表厥遗丰。两仕为令，乐只何融。四垣既历，正色何恭。廿载家食，敦睦何雍。形虽三变，道本无穷。潜见飞跃，公其犹龙。六卿晚陟，寅协载同。帝嘉乃德，老成直忠。归真反朴，急流维风。云胡能此，至至终终。呜乎太山云出，天下雨濛。朝既嘉赖，乡复被蒙。休休仪表，烱烱德容。仪写人目，德留人衷。衣裳我觏，佩玉其瑢。赞以赞德，匪像是供。兴歌赤舄，徒仰乌弓。永言法则，世也其宗。
四月一日日已夏而候犹春戏作劝春光一篇
作者：郭之奇
朝代：明

春光春光，劝尔且休跨。毕竟年年用来，何须三时一假。吾不识太皞何居，句芒何舍。仰观青阳右个，且愿苍龙止驾。几番布气行权，一样承流司化。但能和地天平上下，自然句者堪伸萌者堪架。岂惮施雨行云，胡为凌冬却夏。知尔者以为让成不居，不知者以为避难却卸。吾欲迟望舒之窈容，止飞廉之奔泻。诏丰隆以津梁，帅初虹而来迓。高深一望共萦回，近远同风多乐暇。时亦犹其未央，芳亦犹其未罢。思邈路之曼曼，及诸荣之未谢。莫问九门磔攘，休贪一刻宵价。息心且就蓬山阳，水流花落姑停罢。不受时情叹怜，所畏骚人怨骂。吾将折琼枝而蔽赤华，继之以朝以夜。前牵牛使先驱，后婺女使洁舍。尽教阳德遍东南，方许高明日亲炙。君看万古一春王，安能此月为偏霸。
定道德经为六十四章漫书所得八首
作者：郭之奇
朝代：明

天上有物乎，吾不得而乞。天上有人乎，吾不得而亲。虚微髣髴，视之乃沕。抱一存真，强名曰神。犹橐犹籥，风卷云郁。天地不仁，刍狗是刜。和光同尘，众妙维新。圣人不仁，后身外身。外身而身存，身存而物宾。吾不知谁子，以天物为臣。金玉何足守，美善何足珍。有名之毋见，无名之始沦。非见亦非沦，玄玄万古屯。圣人不为目，人目乃圣腹。人目灿如金，圣腹浑如玉。天物自芸芸，吾以观其复。有者虽并作，无者终守笃。人生行世间，如车三十辐。有之以为轮，无之以为毂。为吾有身，大患相亲。及吾无身，何患可邻。身何可罔，宠辱休仗。无象之象，是谓惚恍。曰夷曰希，强名曰微。三者为一，妙玄乃归。深不可卜，以归神谷。得此勿盈，敦兮若朴。绝学无忧，弃智寡欲。以为文不足，故令有所属。众人皆有馀，惟我存故夙。春台与众登，食毋真吾独。风雨非天质，清宁讵可溢。况复骤与飘，何以能终日。人心良亦然，失者同于失。馀食苟相矜，赘行难自黜。惟圣法天，天与道匹。孔德之容，既安且密。有物混成，其中窈谧。四大群游，众甫胥昵。行绝马车，止非宫室。开无关键，解无绳繂。知三守三，去三抱一。吾不知其名，自然之道毕。奈何叔季人，强为蜮中虱。始执躁轻心，究归奢泰术。神器走虚空，强为遭呵叱。安知天下毋，已先天地出。能为万物宾，天下安敢臣。奈何不祥器，而称君子人。以兵强天下，荆棘满其身。胜人虽有力，杀人人岂亲。将欲亲之，必与之邻。将欲邻之，必使其均。将欲均之，必与同贫。无争之宝，时解众颦。无名之璞，我将独珍。天之大象，与世俱屯。国之利器，非我得陈。天大王大，宜子宜民。王与天合，如露如春。天下之性，如车有轮。知足知止，非义非仁。无为无欲，谁喜谁嗔。无为而物归，天下何可违。无欲而人静，天下终自定。忠信薄于礼，道德如追蠡。将除愚乱因，应向薄华洗。万有生于无，万无归一柢。昔之得一者，仁义犹稊米。侯王孤寡身，玉石藏真体。道隐无名，德至无声。若昧若谷，乃冲乃盈。冲气为和，万物以成。知足之足，无寡无倾。牖窥天见，郊却马鸣。损之又损，无为无行。百姓之心，圣人之情。民注耳目，圣浑聪明。十三生死地，出死而入生。死生犹断绝，何况辱与荣。前之大笑者，毋为乱首惊。夫惟道德贞，以为天下正。天下多忌讳，首尾一身畏。民人多技巧，奢淫终日炒。利器转相誇，国家同怨嗟。禁之以法令，盗贼持柯柄。使我介然知，所戒惟施为。大道甚夷，而民好径。好之在下，犹不可胜。好之自我，民胡不应。必也其圣，无欲乃净。生之畜之，万物所命。塞之闭之，光而不映。修之于身，天下以定。比于赤子，以柔握劲。至精至和，卒如本性。是谓玄同，亲疏孰竞。闷闷醇醇，不可歌咏。吾将从其后，与民相左右。根长而蒂久，能取复能守。嗟兹家国母，是曰乾坤友。治国如烹鲜，取下日趋渊。治大如烹小，流下时归沼。两不相伤，其德乃长。神鬼洋洋，降之百祥。两得所欲，其道乃笃。牝牡相浴，其人似玉。拱璧虽宝，不如此道。道维物奥，人宜德保。累土毫末，九层合抱。千里之行，足下非早。为大于细，图难于易。无为无味，乃无难事。修己以安，尧舜犹难。圣人无难，慈以胜残。慈故能勇，勇而不踊。执无兵捧，行无敌恐。下以用人，虽敌可亲。先人后身，万国皆臣。三宝惟吾把，不敢为先者。百谷之王海，以其善下也。使民复结绳，老死不相陵。甲兵无所用，舟车无所乘。使民复畏威，不言而自归。吾言甚易知，知者亦何希。不知知病，不病乃圣。圣人不病，民莫不敬。不争而胜，不召而应。天之所亘，民胡不定。天网恢恢，天道日回。抑高举下，损去益来。有馀不足，既覆始培。圣人胎之，使世皆孩。以柔胜刚，以弱胜强。处下曷殃，损馀曷伤。受其不祥，为天下王。执契司方，为天古皇。毋为大匠斲，以劳血指握。道本无名璞，人心方寸觉。五千牛背言，一画庖牺学。
定道德经为六十四章漫书所得八首·其七
作者：郭之奇
朝代：明

治国如烹鲜，取下日趋渊。治大如烹小，流下时归沼。两不相伤，其德乃长。神鬼洋洋，降之百祥。两得所欲，其道乃笃。牝牡相浴，其人似玉。拱璧虽宝，不如此道。道维物奥，人宜德保。累土毫末，九层合抱。千里之行，足下非早。为大于细，图难于易。无为无味，乃无难事。修己以安，尧舜犹难。圣人无难，慈以胜残。慈故能勇，勇而不踊。执无兵捧，行无敌恐。下以用人，虽敌可亲。先人后身，万国皆臣。三宝惟吾把，不敢为先者。百谷之王海，以其善下也。
定道德经为六十四章漫书所得八首·其八
作者：郭之奇
朝代：明

使民复结绳，老死不相陵。甲兵无所用，舟车无所乘。使民复畏威，不言而自归。吾言甚易知，知者亦何希。不知知病，不病乃圣。圣人不病，民莫不敬。不争而胜，不召而应。天之所亘，民胡不定。天网恢恢，天道日回。抑高举下，损去益来。有馀不足，既覆始培。圣人胎之，使世皆孩。以柔胜刚，以弱胜强。处下曷殃，损馀曷伤。受其不祥，为天下王。执契司方，为天古皇。毋为大匠斲，以劳血指握。道本无名璞，人心方寸觉。五千牛背言，一画庖牺学。
定道德经为六十四章漫书所得八首·其六
作者：郭之奇
朝代：明

天下多忌讳，首尾一身畏。民人多技巧，奢淫终日炒。利器转相誇，国家同怨嗟。禁之以法令，盗贼持柯柄。使我介然知，所戒惟施为。大道甚夷，而民好径。好之在下，犹不可胜。好之自我，民胡不应。必也其圣，无欲乃净。生之畜之，万物所命。塞之闭之，光而不映。修之于身，天下以定。比于赤子，以柔握劲。至精至和，卒如本性。是谓玄同，亲疏孰竞。闷闷醇醇，不可歌咏。吾将从其后，与民相左右。根长而蒂久，能取复能守。嗟兹家国母，是曰乾坤友。
定道德经为六十四章漫书所得八首·其四
作者：郭之奇
朝代：明

能为万物宾，天下安敢臣。奈何不祥器，而称君子人。以兵强天下，荆棘满其身。胜人虽有力，杀人人岂亲。将欲亲之，必与之邻。将欲邻之，必使其均。将欲均之，必与同贫。无争之宝，时解众颦。无名之璞，我将独珍。天之大象，与世俱屯。国之利器，非我得陈。天大王大，宜子宜民。王与天合，如露如春。天下之性，如车有轮。知足知止，非义非仁。无为无欲，谁喜谁嗔。无为而物归，天下何可违。无欲而人静，天下终自定。
张仪舌严光足
作者：郭之奇
朝代：明

张仪舌，梁楚缺。严子足，富春缩。缩者还能伸，缺人先自辱。当年寸舌问妻存，此日两足加帝腹。终当持钓为客星，何事游谈师鬼谷。
愁三水
作者：郭之奇
朝代：明

金陵兮望终，尚眇眇兮难通。波缭转兮相缔，风参差兮末穷。倚潺湲兮聘目，船容与兮西东。江去去兮未随，山蹇蹇兮入胸。乱帆影兮沓絓，忽南北兮迷从。愁来兮生望，望逾远兮云逢。积霮䨴兮阴昼，烟复继兮蒙蒙。吹余气兮决去，揖东君兮陈衷。客不堪兮再阻，反谓余兮容容。羌遂逝兮西瞑，徒俛首兮问躬。已劳心兮既久，何斯须兮有忡。横四海兮自许，曾溯流兮可壅。投词兮尔约，一捐玦兮此中。
愁二水
作者：郭之奇
朝代：明

江有水兮春有风，水西来兮风自东。两相遇，各相冯。岁之朝，吾以同。日兮杳杳，旬其再中。睇烟光之怫郁兮，几含思而自蒙。遭阳侯之泛滥兮，盖为余而造雄。心靡靡而难竞兮，就欹危之片篷。迷宵旦以摅方怀兮，绪沉抑而莫汎。愿寄辞于飘云兮，揖东君而陈衷。何回汉之浮浮兮，疑鼓浪于丰隆。望前山兮偃蹇，与极浦兮初终。伤幽峰之泻绿兮，怨碧渚之流红。惜吾不及无心之落花兮，依湛湛之露枫。折琼枝与瑶华兮，护微芳之远丛。恐时岁之如斯逝者兮，及秋霜而转蓬。吾且夷犹以自怡兮，观万象之魂熊。觅渔歌于佪溆兮，悟身外之塞通。时亦犹其未央兮，进亦无求其太匆。睹惊波之杳至兮，随游雾以塞充。接朝容之浩淼兮，下晓气于巃嵷。道何远而不达兮，志何立而不崇。万变其情岂可极兮，伫寸进之为功。吾将过牛渚而燃照兮，依鹭洲而启笼。藐蟠踞之龙虎兮，羡冥飞之鹄鸿。盼白门之遥色兮，悲金粉之日空。曾不知朝之几变兮，孰两江水之可穷。
战城南
作者：郭之奇
朝代：明

战城南，死河北，河鱼上食乌意逼。为鱼谓乌，莫竞微躯。城东新战斗，尸尸枕藉尽肥腴。飞骑出没，残兵计谋。敌踪今暂远，功赏可尸求。尸莫守，泣冤燐，闭腐口。愿乌相食先自首，首蒙贼名安可朽。生负国恩，死为人冒功。兵言何伤，尸心不同。
新莽之篡孔光逢之诗以诛首恶非以责贤者
作者：郭之奇
朝代：明

噫吁嘻，奸与佞之相蒙。假周礼而盗国，以居摄为周公。白雉初从塞外，黄龙复上江中。九锡旋如安汉日，四十八万尽趋风。独疑梅福依吴市，谁向逢萌问海东。吾历数西京之人物，曰汉骸骨唯龚唯邴，曰新大夫为歆为雄。嗟汝师光，实同马宫。承家不孝，事汉不忠。篡舌既切，佞首全躬。吾将正春秋之首恶，又何诛于盛陈莽德之群工。
时心
作者：郭之奇
朝代：明

时心若轳，欲怨同炉。我闻在昔，不见是图。明怨疑有，阴怨疑无。嗛嗛之食，不可相餔。喣喣之德，不可相濡。泽狗水凫，难拟屋乌。前心虽系，后心早逋。来如委羽，往似飘砮。止无常宿，行无定趋。？？齧齧，冥昧相驱。侯景归梁，伯嚭在吴。殷鉴不远，台城继苏。茫茫今古，鸣鼓逐狐。如光如鬼，孰知其都。凡百君子，毋迩奸谀。忠信之门，五岳三涂。输衷洒赤，润此汗朱。炉销火熄，寒冰照壶。
望三山
作者：郭之奇
朝代：明

若有人兮溯江干，阻长流兮心恻酸。舟三易兮旬四，春冉冉兮冬殚。何终风兮号怒，既北击兮东抟。曷飘飞兮杲杲，蔽若木兮跚跚。空馀晖兮波接，波蹀躞兮夕澜。方浟涣兮激涘，忽沮洳兮潮钻。同濊汤兮不息，吞吐久兮微安。舟子呼兮棹发，展余愁兮气宽。迟一苇兮所恣，眇三山兮入看。云蹇产兮俱岫，露厌浥兮其漙。嘒彼星兮三五，履我发兮月初冠。惊雁行兮未息，见牛喘兮啴啴。曾相随兮会少，甫一见兮欲残。始帝都兮生色，开天镜兮莫奸。浩淼莽兮如练，叠琇瑩兮相攒。烛东南兮佳气出，影近远兮人烟团。明百流之朝宗兮一志，见千峰之伏阙兮多端。固江山为有道兮葱郁，信龙虎所繇来兮踞蟠。岂波臣之骏奔兮敢后，维下风之羽翼兮实难。
读南华外篇述以四言十五章 其二 马蹄
作者：郭之奇
朝代：明

万物一马，万马一蹄。蹄践霜雪，历块轻泥。风入四骤，功使轮低。马之真性，水草陆溪。自逢伯乐，衡整轭齐。误求知己，毕世愁嘶。诡衔窃辔，逼而毁题。罪马云盗，马不任诋。譬诸埴木，情与用暌。陶誇冶造，匠侈绳？。具曰予善，岂非大迷。我思太古，至德之畦。茫乎山海，绝彼径蹊。其行若卧，其歌似啼。安得仁义，溷我龆齯。残朴为牺，毁玉为圭。天下之心，南北东西。人马连鸡，曷可共栖。马悲橛饰，人乐天倪。寄言治者，鞭策少携。
高凉秋意
作者：郭之奇
朝代：明

造物平分四令兮，胡为凄此秋阴。吾将矫首而秋问兮，恣余胸之所寻。露何德而比玉兮，风何贵而称金。云谁拭而如雪兮，月谁修而似琛。潮何昵而胎壮兮，木何仇而罢森。嗟日月之长勤兮，悼飘回之屡侵。时过中而渐敛兮，气始洁而收淫。天既高而木落兮，人未归而远临。忽驱驰以并逐兮，亦余怀之所歆。嘉南州之炎德兮，羡松竹之有林。烟浮壑而澄潦兮，光拂岫而染涔。曾欷歔余郁悒兮，听空外之希音。恨胡笳之未已兮，劳寄远之寒砧。何昔日之芳草兮，今直为此荒深。汩莽莽于涯角兮，时瀰漫而增霪。曾不知夫蕙华之既落兮，犹窃冀夫芰荷之可衽。哀凤冈之稀梧兮，叹鹿野之无芩。鹰祭鸟而横厉兮，燕依鸿而自愔。蝉寂静而晨咽兮，虫历乱而宵吟。览察时物其如此兮，余悲夫孤臣孽子何以为心。物有微而陨性兮，时屡逝而光沉。余永念夫溟海之怒立兮，愧蓐收之难禁。吾令望舒弭节兮，飞廉至而骤骎。帅奔电而来御兮，闭丰隆而使瘖。我生不辰而逢彼兮，彼亦安能为岁而作霖。美超忽而逾远兮，魂销铄而赴燖。思九丘之浩博兮，尔何怀乎故襟。何所独无荪蘅兮，孰求凤而少琴。历吉日吾将行兮，谁烹鱼而溉鬵。饮朝兰之坠泽兮，怀夕英以自斟。勉升降以离合兮，盼西归之渺禽。怀余情而不发兮，余安能舍山隰而问裯衾。及榛苓之可睇兮，扫胶葛之腥阴。折若木以拂日兮，迎少皞于昆岑。吾令帝阍开阖兮，毋此商而彼参。及时岁之未央兮，振终古而在今。
石鼓诗
作者：郭天中
朝代：明

鼓非石霣者星，文非鼓勒者铭。焚外书，删外经。经雅颂，书典刑。隶秦汉，径睒庭。篆龙鸟，蓝溲青。臼谢杵，舂頠停。嵌辞金，波画零。我拜手，神之听。
蹋鞠篇和铁厓韵四首
作者：郭翼
朝代：明

簇花小银云作团，双尖绣袜星流丸，金蝉束腰燕盘盘。燕盘盘，綵门下。第一名，齐云社。倡园小奴花个个，蹋鞠朝朝花里过，钗坠蜻蜓髻倭堕。髻倭堕，玉珑璁。倚娇树，双脸红。绿云草色光如苔，綵楼红扇相当开，美人淩波蹴月来。蹴月来，不堕地。袖回风，动罗袂。落花水流春满路，走红鞠鞠罗尘步，绣襦鸳鸯暖香雾。暖香雾，酒光狞。红映肉，太娇生。
临高台·其一
作者：释函可
朝代：明

临高台，望行尘。多少驱车向西去，曾无一个是新人。
俗讴
作者：释函可
朝代：明

海舶来，海舶不来无剪裁。海舶来，海舶不来饱难挨。
关山月·其二
作者：释函可
朝代：明

关山月，何惨悽。城上吹笛乌复啼，城下秋草白萋萋。安得长风吹此月，直向石洞青松枝。关山月，无尽时。
博里歌
作者：释函可
朝代：明

柰何许，担水放白艚，到底充不去。噫于戏，鱼鳔著水交不固。休语语，休言言，扁柴烧火叹无缘。苦瓜苦，有时锄。侬心苦，无时无。黄蘖苦，有时枯。侬心苦，无时无。若得侬心无苦时，长河无曲路无巇。
博里歌·其三
作者：释函可
朝代：明

休语语，休言言，扁柴烧火叹无缘。
博里歌·其二
作者：释函可
朝代：明

噫于戏，鱼鳔著水交不固。
博里歌·其四
作者：释函可
朝代：明

苦瓜苦，有时锄。侬心苦，无时无。黄蘖苦，有时枯。侬心苦，无时无。若得侬心无苦时，长河无曲路无巇。
望夫石
作者：释函可
朝代：明

望夫石，江边守。江易枯，石不朽。生公说法也难听，直待夫来始回首。
空城雀
作者：释函可
朝代：明

空城雀，腹中饥。雀虽饥，无是非，莫向上林枝上栖。
译鸟言七章 其一 鹧鸪
作者：释函可
朝代：明

行不得哥哥，世无商王，谁开网罗。
译鸟言七章 其七 布谷
作者：释函可
朝代：明

快耕快锄，胡地霜多。今不努力，柰饥何。
译鸟言七章 其三 寒号
作者：释函可
朝代：明

得过且过，身无毛，夜无窠。谁能留白日，莫使下沧波。
译鸟言七章 其二 杜鹃
作者：释函可
朝代：明

都恶都恶，不如沙漠，沙漠有冰犹可啄。
译鸟言七章 其六 鸠
作者：释函可
朝代：明

姑姑姑，一月三夫，旧夫瘦小新夫粗。
译鸟言七章 其四 鹊
作者：释函可
朝代：明

鹊惜惜，多少新民不得食。
译鸟言七章·鹧鸪
作者：释函可
朝代：明

行不得哥哥，世无商王，谁开网罗。都恶都恶，不如沙漠，沙漠有冰犹可啄。得过且过，身无毛，夜无窠。谁能留白日，莫使下沧波。鹊惜惜，多少新民不得食。呀呀呀，安得大日轮，照此海东涯。姑姑姑，一月三夫，旧夫瘦小新夫粗。快耕快锄，胡地霜多。今不努力，柰饥何。
雀飞多
作者：释函可
朝代：明

雀飞多，触纲罗，可奈何。回头语飞乌，汝母翼折待汝哺。饥不及朝，朝不及暮。风中之烛枝上露，莫取盈仓填汝嗉。
桃花辞
作者：释函是
朝代：明

桃花红，桃花红，年年一度二月中。不羡汝艳如人面，亦不取汝醺醉容。武陵溪上，流水已空。谁管他刘伶去后，洛阳城东。可煞是梅花初落，牡丹未开，夐夐一树，笑倚东风。
题拄杖二首
作者：释函是
朝代：明

年既迈而弗衰兮，壮力由伊。予亦因高下以相谐兮，岂旦暮之能离。著地兮荆披，撑空兮云随。直趋兮不顾，运足兮自知。追前烈兮，启后武兮，将舍是焉其谁。我凭汝力，汝得我立。汝我兮同心，不可转兮匪石。绝夷险以进止兮，遵先贤之遗轶。行终古而勿替兮，挈斯人以跻乎峻极。
题拄杖二首·其二
作者：释函是
朝代：明

我凭汝力，汝得我立。汝我兮同心，不可转兮匪石。绝夷险以进止兮，遵先贤之遗轶。行终古而勿替兮，挈斯人以跻乎峻极。
题本师空和尚真
作者：释函是
朝代：明

明镜当台兮，曜神光乎夜堂。西飙栗冽兮，蘸秋水之杲阳。望俨慈氏兮，近之而不可狎。荡荡乎博峤之遗风兮，当其机而知石头路滑。悲晚近之羊质兮，尚虎皮之灿灿。侈炎日之峻步兮，宁深云之泛泛。念石住之微言兮，余小子犹虔虔坐以待旦。
拟秋胡三首
作者：释妙声
朝代：明

来者靡居，逝者其奈何。来者靡居，逝者其奈何。岁短意长，乐少哀多。遗世独立，岂无其他。哀我人斯，营营则那。歌以言之，逝者其奈何。瞻彼西山，松柏何苍苍。瞻彼西山，松柏何苍苍。所谓伊人，在天一方。至道在兹，怀之靡忘。岂不欲往，道阻且长。歌以言之，松柏何苍苍。彼瑶者台，赫赫何人居。彼瑶者台，赫赫何人居。朝竞纷华，夕已为墟。鬼神害盈，乃丧厥家。昔为所羡，今可长吁。歌以言之，赫赫何人居。
善世曲
作者：释宗泐
朝代：明

体虚凝兮真常。妙应化兮无方。启崇筵兮日吉辰良。礼孔修兮眇躬斋庄。目眷眷兮遥望。感必通兮在诚。紫磨躯兮白玉毫光。驾云车兮旌幡侍傍。眷阎浮兮斯格，仰盛容兮洋洋。
妙济曲
作者：释宗泐
朝代：明

赫其临兮优游。俄复去兮难留。八部从兮如毛。俨先后兮灵辀。凝睇兮夷犹。冀慈云兮遐周。
歌福应
作者：释宗泐
朝代：明

大哉觉皇，乘悲愿以度人。视群生如赤子，运广大之慈仁。降福垂祐，若时之春。有萌必达，其生蓁蓁。今日何日，渐溉膏泽，愉乐且恂。尚克均于众庶，匪独萃于一身。
武溪深
作者：释宗泐
朝代：明

滔滔武溪，载广载深。我今欲济兮，畏此毒淫。武溪滔滔，飞鸢跕跕。我不先济兮，士不敢涉。既济既涉，我师孔武。蠢尔有蛮，服我王度。
潭府四畅亭
作者：释宗泐
朝代：明

读古书，弹古琴，一亭风月开清襟。临池洗砚写新句，玉壶旨酒时一斟。如此四畅，载登载临。美哉修身治国，上顺君父，足以大畅吾王之心。梁园咏雪，多士如林。河间礼乐，和乐且耽。既不泥乎声色，亦不纵乎田禽。此亭燕坐自朝夕，亭前花木春阴阴。衡山高，湘水深，天长地久扬德音。
浣花溪记
作者：钟惺
朝代：明

出成都南门，左为万里桥。西折纤秀长曲，所见如连环、如玦、如带、如规、如钩，色如鉴、如琅玕、如绿沉瓜，窈然深碧，潆回城下者，皆浣花溪委也。然必至草堂，而后浣花有专名，则以少陵浣花居在焉耳。
行三四里为青羊宫，溪时远时近。竹柏苍然，隔岸阴森者尽溪，平望如荠。水木清华，神肤洞达。自宫以西，流汇而桥者三，相距各不半里。舁夫云通灌县，或所云“江从灌口来”是也。
人家住溪左，则溪蔽不时见，稍断则复见溪。如是者数处，缚柴编竹，颇有次第。桥尽，一亭树道左，署曰“缘江路”。过此则武侯祠。祠前跨溪为板桥一，覆以水槛，乃睹“浣花溪”题榜。过桥，一小洲横斜插水间如梭，溪周之，非桥不通，置亭其上，题曰“百花潭水”。由此亭还度桥，过梵安寺，始为杜工部祠。像颇清古，不必求肖，想当尔尔。石刻像一，附以本传，何仁仲别驾署华阳时所为也。碑皆不堪读。
钟子曰：杜老二居，浣花清远，东屯险奥，各不相袭。严公不死，浣溪可老，患难之于朋友大矣哉！然天遣此翁增夔门一段奇耳。穷愁奔走，犹能择胜，胸中暇整，可以应世，如孔子微服主司城贞子时也。
时万历辛亥十月十七日，出城欲雨，顷之霁。使客游者，多由监司郡邑招饮，冠盖稠浊，磬折喧溢，迫暮趣归。是日清晨，偶然独往。楚人钟惺记。
去思篇赠感恩汪大尹
作者：钟芳
朝代：明

我田亢燥，汪尹泽之。我氓颛蒙，汪尹迪之。和我髦倪，爰暨夷黎。百有馀年，如尹实稀。有美如玉，或疵以瑕。诡言眩？，咄嗟谓何。堂下千里，矧兹海涯。陋彼和璧，抱泣奚为。尹之来兮，我民是腊。尹之去兮，爰系我思。舆心孔昭，其谁尔私。爰次群言，以诏来兹。
又乐府一首
作者：钟芳
朝代：明

日悠悠兮西下，风飕飕兮吹户。挂冠归来兮丘阿，杉松油油兮江之浒。白鸟翩兮依人，东窗寄傲兮爰得我所。吁嗟桑榆无多兮，胡为自苦。
涉泗水
作者：钟芳
朝代：明

涉泗水兮瀰瀰，望崇岳兮圣之里。瞠予目兮四顾，心摇摇兮不获所至。车踣兮马仆，仆夫号兮憩中路。怅予怀兮曷酬，嗒长悲兮永休。斫孤桐兮孔良，弦独茧兮弹清商。金徽的兮按节，恍下上兮虞唐。世寥寥兮莫予揆，缅长吁兮何廷。檀卿杳兮子期死，愁黯黮兮抱以没齿。
漫吟·其一
作者：钟芳
朝代：明

天池滉瀁兮限南北，咫尺眩瞀兮穹壤翻覆。灵鷟秘兮祥麟踣，郑雅莫辨兮混缁白，西子蒙秽兮嫫母如玉。吁嗟地使之然兮，挹彼觱泉聊以自厌兮。
狷斋词
作者：钟芳
朝代：明

大道湮圯兮，杳予望乎伥伥。纷尚同而尤异兮，子独恶圆而喜方。圆为通而易流兮，方为介而有常。卓万仞之壁立兮，确乎如百炼之钢。惴惴焉如贞女之在室兮，佩兰荪而孤芳。身其九鼎兮，万物刍狗。非义之获兮，于吾何有。结鹑以为蔚兮，浅夫以为诟。矧夫子之洵美兮，慎丹漆之所藏。懔明月而予投兮，将报子乎琳琅。感名斋之邃幽兮，摛予辞而成章。嗟便利之皎皎兮，何言然而行违。和上下而苟同兮，忽自眩其是非。去圣涯而弥远兮，方侈大而訑訑。噫嘻，欲波淫淫兮，我将唾之。褰予衣裳兮，翩其去之。进隘于用兮，繄沈晦而不疑。已而已而，微夫人，吾焉归。
石庆
作者：钟芳
朝代：明

君穆穆，臣亹亹。君察察，臣悸悸。内蓄猜嫌问除吏。朝跻枢极暮斧锧，鼎钧上相徒充位。牧丘侯，醇谨耳。畏逆龙鳞数马尾。坚钢化作绕指柔，伺颜色，探风旨。望尘迎拜基于此。
过济宁怀允直追忆士元
作者：钟芳
朝代：明

路迢迢兮孔长。人窅窅兮无方。漠予不见兮摧我肺肠。升彼崇台兮若将徯之。长徂不回兮翳谁止而。悠悠予怀兮庶其来归。日之西陨兮隮彼东隅。木之冬萎兮春萌烨敷。恒徵匪忒兮慰兹惨荼。
陈太丘荀朗陵
作者：钟芳
朝代：明

轻为外，重为内。与客言，言道义。匪直谈锋健莫当，德容盎盎琨瑜粹。陈氏三君荀八龙，父子萃美为时宗。
题萧吉夫乃尊画像
作者：钟芳
朝代：明

黯嘿嘿兮，潜泾之湄。富方谷兮，嗷嗷之无禄兮。既覃以施，安且足兮。鬼神攸福兮，蕃似续兮。庆钟厥季兮，朅其华国兮。
夕虫
作者：钦叔阳
朝代：明

君不闻兮候虫，彼何忧兮忡忡。俟秋吟兮独切，如有悲兮回风。栖倚雕阑之宇，潜跃文础之宫。时游井干，独翳蒙茸。振商歌兮出金石，奏凄响兮韵琴箜。尔其鼓翼振振，衣裳楚楚。殷殷善悲，唧唧交语。或泣翠于瑶阶，或啼红于绮户。謇啁哳之不休，似哀乐之无主。饱清露兮焉求，溯凄风兮自诩。以若哀啼申旦，收响白日。揽衾曳杖，参横斗昃。已焉哉！彼蟋蟀兮，如助余之叹息。叹复叹兮哀尽写，虫乎聒听终未舍。朱明倏换素节至，疾鸣不休胡为者！今何依兮床下，昔何旷兮在野。草头方看露珠湛，木末瞥见霜花洒。对兹虫兮泪沾臆，流光荏苒真煎逼。深闺砧杵塞上笳，未若虫声倍凄恻。欲寄长相思，但愿加餐食。吾犹铅椠误青鬓，君莫风尘怨颜色。
寒荄
作者：钦叔阳
朝代：明

出其东门，遥望平原。离离衰草，漠漠黄昏。岂必离别，始为销魂。望王孙兮不归，思公子兮无言。悲何来兮沉郁，心偶触兮烦冤。乃有轻雾为之弄晴，薄烟于焉笼月。雨微集而酿寒，露凝霜而欲结。终陨落其销尽，暂抽萌而芽茁。色黯淡其非荣，□□□□□□。离鸊绿而先摧，佩荃荪而并折。望遥天兮碧浅，临江皋兮绿芜。舜华纵落，根荄半苏。已焉哉！彼百草兮，宜似余之集枯。旋掩三径，卒我捋荼。忾岁序之奄忽，还高卧而遂初。徐于起视，带经可锄。理兰畹兮植蕙亩，芼杜若兮羹文芜。采众美之陆离，表雅志之洁素。羌金石之不迁，矧芳馨之犹故。甫结恨于迩室，敢背指于中路。君弃余兮若遗，余怨君兮如慕。待还碧于东皇，矢同心于岁暮。
送觉空还五乳供憨公塔
作者：阮大铖
朝代：明

大铖字集之，坚之之从孙也。
万历丙辰进士。
天启间，官吏科给事中，坐奄党，禁锢。
弘光登极，召拜兵部尚书，督兵江上。
乱后不知所终。
黄雀儿
作者：陆之裘
朝代：明

黄雀儿，无食我谷，家中有釜，县里有斛。黄雀儿，尔胡不仁，朝食我谷，暮食我谷，东家无网罗，西舍无粘竿，南村无弓箭，北邻无弹丸，家人为汝辛苦不得闲。黄雀儿，莫欺人，城中小儿利汝肥，捕汝日暮鬻市门。黄雀儿莫饱食，饱食身渐肥，东飞化为蛤。
黄雀行
作者：陆卿
朝代：明

飞飞黄鸟，所求饮啄。巡厥残场，私为至乐。踊跃转盼，壁壁剥剥。鸿鹄飞过，相顾惊愕。心妒口诅，愿其中邈。焉知鸿鹄兮，志在千里。鸿鹄高飞兮，燕雀已矣。
元日诗
作者：陆深
朝代：明

太阳蚀，太白赤，三辰多失职。愿我皇帝建极，群寮旰食。上天孔神，下监无忒。先民有言攸好德，微臣作诗以戒元日。
戊戌冬至南郊礼成庆成宴乐章四十九首 其七 二奏仰天恩之曲
作者：陆深
朝代：明

皇穹启圣神。钦乾运，祗郊禋。一阳初动霭先春。万福来，同仰至仁。祥开日月，瑞见星辰。礼乐协神人，宇宙咸新。
戊戌冬至南郊礼成庆成宴乐章四十九首 其三 水龙吟
作者：陆深
朝代：明

宝殿金炉瑞霭浮。陈玉案，列珍羞。天花炫彩，照耀翠云裘。鸾歌凤舞，虞廷乐奏。万岁君王寿。
戊戌冬至南郊礼成庆成宴乐章四十九首 其三十 天下乐
作者：陆深
朝代：明

万灵朝拱接清都。享南郊，钦天法祖。愿圣人，承乾纳祜。中和位育，龟范马陈图。
戊戌冬至南郊礼成庆成宴乐章四十九首 其三十七 水龙吟
作者：陆深
朝代：明

香雾氤氲紫阁重。仰天德，瞻帝容。星辉海润，甘雨间和风。乐比鸢鱼，瑞呈麟凤。永献卷阿颂。
戊戌冬至南郊礼成庆成宴乐章四十九首 其三十三 六奏庆丰年之曲
作者：陆深
朝代：明

圣主懋承乾。绥万邦，屡丰年。神仓御廪登大田。明粢郁鬯祀孔虔。舆情咸豫，协气用宣。万古帝图传。璧合珠联。
戊戌冬至南郊礼成庆成宴乐章四十九首 其三十九 太清歌
作者：陆深
朝代：明

万方国，尽来庭。稽首歌帝仁，仰荷生成。振乾纲，阴阳顺序，民物乐生。逢明圣，万年春，永膺休命。华夷蛮獠咸归正。苍生至老不知兵。鼓腹含哺诵太平。九有享清宁。
戊戌冬至南郊礼成庆成宴乐章四十九首 其三十二 五奏感皇恩之曲
作者：陆深
朝代：明

双阙五星光。霓旌树，紫盖张。璇台玉历转新阳。钧天广乐谐宫商。恩深露湛，喜溢霞觞。日月焕龙章。地久天长。
戊戌冬至南郊礼成庆成宴乐章四十九首 其三十五 八奏永皇图之曲
作者：陆深
朝代：明

镐燕集天京。颂鱼藻，歌鹿鸣。边邮安堵万邦宁。重译来庭四海清。咸池日曙，昧谷云征。帝座仰前星。豫大丰亨。
戊戌冬至南郊礼成庆成宴乐章四十九首 其三十八 水龙吟
作者：陆深
朝代：明

万户千门启建章。台阶峻，帝座张。三垣九道，北斗玉衡光。元气调和，雅韵铿锵。昭代庆明良。
戊戌冬至南郊礼成庆成宴乐章四十九首 其三十六 九奏乐太平之曲
作者：陆深
朝代：明

皇极永登祥。乾符启，泰运昌。玉管回春动一阳。金銮锡宴歌九章。虞廷兽舞，岐山凤翔。日丽衮龙裳。主圣臣良。
戊戌冬至南郊礼成庆成宴乐章四十九首 其三十四 七奏集祯应之曲
作者：陆深
朝代：明

天保泰阶平。宝露降，浑河清。嘉禾秀麦集休祯。遐陬绝域喜气盈。一人有庆，百度惟贞。万国颂咸宁。丽正重明。
戊戌冬至南郊礼成庆成宴乐章四十九首 其九 水龙吟
作者：陆深
朝代：明

紫禁琼筵煖应冬。骖八螭，乘六龙。玉卮琼斝，黻座献重瞳。尧天广运，舜云飞动。喜听赓歌颂。
戊戌冬至南郊礼成庆成宴乐章四十九首 其二 朝天子
作者：陆深
朝代：明

满前瑞烟，香绕蓬莱殿。风回韶律鼓渊渊，列陛旌旗绚。日至朱躔，阳生赤殿。气融和，彻上玄，历年万千，长庆天宫宴。
戊戌冬至南郊礼成庆成宴乐章四十九首 其二十 新水令
作者：陆深
朝代：明

五云深护九重城。感洪恩，一人有庆。阳初长，礼方行。帝德文明。表率家邦正。
戊戌冬至南郊礼成庆成宴乐章四十九首 其二十三 水龙吟
作者：陆深
朝代：明

五色祥云捧玉皇。开阊阖，坐明光。钧天乐奏，冬日御筵张。文恬武熙，太平气象。人在唐虞上。
戊戌冬至南郊礼成庆成宴乐章四十九首 其二十九 殿前欢
作者：陆深
朝代：明

万年礼乐中兴，日大化，睹重熙。河清海晏臻祥瑞。五行顺，七政齐。超三迈，五贞元会。既醉颂凫鹥。
戊戌冬至南郊礼成庆成宴乐章四十九首 其二十二 四奏民乐生之曲
作者：陆深
朝代：明

大报礼初成。象乾德，运皇诚。神州赤县永清宁。灵雨和风乐太平。阴阳交畅，品物咸亨。元化自流行。允殖群生。
戊戌冬至南郊礼成庆成宴乐章四十九首 其二十五 太清歌
作者：陆深
朝代：明

万方民，乐时雍。鼓舞荷天工。雷行风动喜今逢。南蛮北貊东夷西戎。来朝贡，大明宫。星罗斗拱，九重天上六飞龙。五色云间双彩凤，普天率土效华封。允协河清颂。
戊戌冬至南郊礼成庆成宴乐章四十九首 其二十八 滚绣毬
作者：陆深
朝代：明

五云车，度九重。利见飞龙。耀衮章，火藻华虫。击虎敔考，凫钟鼍鼓逄逄。八珍列，九鼎丰隆。尧眉扬彩舜重瞳。万国咸熙四海雍。齐歌颂，圣德神功。
戊戌冬至南郊礼成庆成宴乐章四十九首 其二十六 庆太平
作者：陆深
朝代：明

惟天眷我圣明。礼圜丘，至德精诚。乾元永，清洪膺。景命休徵。应泰阶平。
戊戌冬至南郊礼成庆成宴乐章四十九首 其二十四 水龙吟
作者：陆深
朝代：明

玉律阳回景运新。燕镐京，蔼皇仁。光昭云汉，一气沸韶英。锦瑟和声，瑶琴清韵。瞻仰天颜近。
戊戌冬至南郊礼成庆成宴乐章四十九首 其五 四边静
作者：陆深
朝代：明

天启嘉祥。圣主中兴正纪纲。颂洋洋，功荡荡。国运隆昌，万载皇图壮。
戊戌冬至南郊礼成庆成宴乐章四十九首 其八 水龙吟
作者：陆深
朝代：明

春满雕盘献玉桃。葭管动，日轮高。熹微霁色，遥映衮龙袍。千官舞蹈，钧韶迭奏。曲度升平调。
戊戌冬至南郊礼成庆成宴乐章四十九首 其六 凤鸾吟
作者：陆深
朝代：明

维皇上天佑圣明，景命宣。五云辉，三台润，七纬光悬。协气生，嘉祥见，正万民，用群贤。垂衮御经筵。宵衣勤，政殿礼，圜丘大祀精虔。明水洁，苍璧圆。秉周文，承殷荐。眷皇家，亿万斯年。
戊戌冬至南郊礼成庆成宴乐章四十九首 其十七 新水令
作者：陆深
朝代：明

圣德精禋格昊穹。一大统，四夷来贡。玉帛捧，文轨同。世际昌隆。共听舆人颂。
戊戌冬至南郊礼成庆成宴乐章四十九首 其十三 御銮歌
作者：陆深
朝代：明

雅奏乐升平。瞻绛阙，集瑶京。黄童白叟喜气盈。讴歌鼓舞四海宁。金芝结秀，玉树含英。听康衢，击壤声。帝力难名。
戊戌冬至南郊礼成庆成宴乐章四十九首 其十九 三奏感昊德之曲
作者：陆深
朝代：明

昊德运光明。一阳动，万物生。升中大报苍璧陈，礼崇乐畅歆太清。星悬紫极，日丽璇庭。乾坤瑞气盈。海宇安宁。
戊戌冬至南郊礼成庆成宴乐章四十九首 其十二 开天门
作者：陆深
朝代：明

九重霄。日转皇州绕。燕天家，共歌鱼藻。龙鳞雉尾彩云高。祝圣寿，庆清朝。
戊戌冬至南郊礼成庆成宴乐章四十九首 其十八 太平令
作者：陆深
朝代：明

诞明禋天监元后。光四表，惠泽周流。来四裔，趋前拥后。献万宝，充庭盈囿。稽首顿首。天高地厚。祝圣人，多男福寿。
戊戌冬至南郊礼成庆成宴乐章四十九首 其十六 庆丰年
作者：陆深
朝代：明

赖皇天，锡丰年。勤禹稼，力舜田。喜慰三农，愿嘉禾秀瑞麦鲜。赋九州，贡八埏。神仓御廪咸充满，养民以养贤。
戊戌冬至南郊礼成庆成宴乐章四十九首 其十四 贺圣朝
作者：陆深
朝代：明

华夷一统，万国来同。献方物，修庭贡。远慕皇风。自南自北自西自东。望天宫。佳气郁重重。四灵毕至，麟凤龟龙。
戊戌冬至南郊礼成庆成宴乐章四十九首 其四 一奏上万寿之曲
作者：陆深
朝代：明

圣主垂衣裳。兴礼乐，迈虞唐。箫韶九成仪凤凰。日月中天照八荒。民安物阜，时和岁康。上奉万年觞。胤祚无疆。
戊戌冬至南郊礼成庆成宴乐章四十九首 其四十一 贺圣朝
作者：陆深
朝代：明

一人元良，百度惟新。握赤符，凝玄应。享太清。大礼方行。祀事孔明。感天心，亿载恒承庆。明王慎德，四夷咸宾。
戊戌冬至南郊礼成庆成宴乐章四十九首 其四十七 千秋岁
作者：陆深
朝代：明

上下交欢燕礼成。一阳奋，万汇咸亨。风云会合开明。运紫极，转璇衡。
戊戌冬至南郊礼成庆成宴乐章四十九首 其四十三 看花会
作者：陆深
朝代：明

普天下，都赖吾皇至圣。看玉关频款，天山已定。四夷效顺归王命。天保歌，群黎百姓。
戊戌冬至南郊礼成庆成宴乐章四十九首 其四十九 万岁乐
作者：陆深
朝代：明

天回北极云成瑞。望层霄，重华日丽。九垓八极乐雍熙。祝圣寿，万万岁。
戊戌冬至南郊礼成庆成宴乐章四十九首 其四十八 朝天子
作者：陆深
朝代：明

文班武班。欢动承明殿。礼成乐备颂声喧。真咫尺，仰天颜。日照龙鳞，风回雉扇。翠蕤旋，奉仙銮。云间斗间。五色奎章灿。
戊戌冬至南郊礼成庆成宴乐章四十九首 其四十四 天下乐
作者：陆深
朝代：明

九重乐奏万化开。望龙楼，云蒸雾蔼。仰天工，雍熙帝载。臣民欢戴。溥仁恩，遍九垓。
戊戌冬至南郊礼成庆成宴乐章四十九首·万岁乐
作者：陆深
朝代：明

五百昌期嘉庆会。启圣皇龙飞天位。九州四海重华日，大明朝，万万世。满前瑞烟，香绕蓬莱殿。风回韶律鼓渊渊，列陛旌旗绚。日至朱躔，阳生赤殿。气融和，彻上玄，历年万千，长庆天宫宴。宝殿金炉瑞霭浮。陈玉案，列珍羞。天花炫彩，照耀翠云裘。鸾歌凤舞，虞廷乐奏。万岁君王寿。圣主垂衣裳。兴礼乐，迈虞唐。箫韶九成仪凤凰。日月中天照八荒。民安物阜，时和岁康。上奉万年觞。胤祚无疆。天启嘉祥。圣主中兴正纪纲。颂洋洋，功荡荡。国运隆昌，万载皇图壮。维皇上天佑圣明，景命宣。五云辉，三台润，七纬光悬。协气生，嘉祥见，正万民，用群贤。垂衮御经筵。宵衣勤，政殿礼，圜丘大祀精虔。明水洁，苍璧圆。秉周文，承殷荐。眷皇家，亿万斯年。皇穹启圣神。钦乾运，祗郊禋。一阳初动霭先春。万福来，同仰至仁。祥开日月，瑞见星辰。礼乐协神人，宇宙咸新。春满雕盘献玉桃。葭管动，日轮高。熹微霁色，遥映衮龙袍。千官舞蹈，钧韶迭奏。曲度升平调。紫禁琼筵煖应冬。骖八螭，乘六龙。玉卮琼斝，黻座献重瞳。尧天广运，舜云飞动。喜听赓歌颂。长至日，开黄道。喜乾坤佳气，阳长阴消。奏钧韶音调。凤轸律协鸾箫。仰龙颜天日，表如舜如尧。金炉烟煖御香飘，玉墀晴霁祥光绕。宫梅苑柳迎春好，燕乐蓬莱岛。云捧宸居，五星光映三台丽。仰日月层霄霁。日月层霄霁，中兴重见唐虞际。太和元气自阳回，兆姓欢愉。九重霄。日转皇州绕。燕天家，共歌鱼藻。龙鳞雉尾彩云高。祝圣寿，庆清朝。雅奏乐升平。瞻绛阙，集瑶京。黄童白叟喜气盈。讴歌鼓舞四海宁。金芝结秀，玉树含英。听康衢，击壤声。帝力难名。华夷一统，万国来同。献方物，修庭贡。远慕皇风。自南自北自西自东。望天宫。佳气郁重重。四灵毕至，麟凤龟龙。瑞云晴霭浮宫殿。一脉阳和转。礼成交泰开周宴。凤笙调，龙幄展。天心感格人欢忭。四海讴歌遍。赖皇天，锡丰年。勤禹稼，力舜田。喜慰三农，愿嘉禾秀瑞麦鲜。赋九州，贡八埏。神仓御廪咸充满，养民以养贤。圣德精禋格昊穹。一大统，四夷来贡。玉帛捧，文轨同。世际昌隆。共听舆人颂。诞明禋天监元后。光四表，惠泽周流。来四裔，趋前拥后。献万宝，充庭盈囿。稽首顿首。天高地厚。祝圣人，多男福寿。昊德运光明。一阳动，万物生。升中大报苍璧陈，礼崇乐畅歆太清。星悬紫极，日丽璇庭。乾坤瑞气盈。海宇安宁。五云深护九重城。感洪恩，一人有庆。阳初长，礼方行。帝德文明。表率家邦正。万方安堵乐康宁。九域同仁荷圣明。千年抚运承天命。露垂甘，河献清。见双岐秀麦连茎。喜雪随冬应。睹祥云拂曙生。神与化，并运同行。大报礼初成。象乾德，运皇诚。神州赤县永清宁。灵雨和风乐太平。阴阳交畅，品物咸亨。元化自流行。允殖群生。五色祥云捧玉皇。开阊阖，坐明光。钧天乐奏，冬日御筵张。文恬武熙，太平气象。人在唐虞上。玉律阳回景运新。燕镐京，蔼皇仁。光昭云汉，一气沸韶英。锦瑟和声，瑶琴清韵。瞻仰天颜近。万方民，乐时雍。鼓舞荷天工。雷行风动喜今逢。南蛮北貊东夷西戎。来朝贡，大明宫。星罗斗拱，九重天上六飞龙。五色云间双彩凤，普天率土效华封。允协河清颂。惟天眷我圣明。礼圜丘，至德精诚。乾元永，清洪膺。景命休徵。应泰阶平。圣主乘龙御万邦。庆云翔，化日重光。群臣拜舞称寿觞。载歌天保章。五云车，度九重。利见飞龙。耀衮章，火藻华虫。击虎敔考，凫钟鼍鼓逄逄。八珍列，九鼎丰隆。尧眉扬彩舜重瞳。万国咸熙四海雍。齐歌颂，圣德神功。万年礼乐中兴，日大化，睹重熙。河清海晏臻祥瑞。五行顺，七政齐。超三迈，五贞元会。既醉颂凫鹥。万灵朝拱接清都。享南郊，钦天法祖。愿圣人，承乾纳祜。中和位育，龟范马陈图。醉乐万年规。讴歌四海熙。衣冠蹈舞九龙墀。丽正仰南离。紫云高捧唐虞帝。垂衣天下文明治。镐乌岐凤呈嘉瑞。真个是，人在成周世。双阙五星光。霓旌树，紫盖张。璇台玉历转新阳。钧天广乐谐宫商。恩深露湛，喜溢霞觞。日月焕龙章。地久天长。圣主懋承乾。绥万邦，屡丰年。神仓御廪登大田。明粢郁鬯祀孔虔。舆情咸豫，协气用宣。万古帝图传。璧合珠联。天保泰阶平。宝露降，浑河清。嘉禾秀麦集休祯。遐陬绝域喜气盈。一人有庆，百度惟贞。万国颂咸宁。丽正重明。镐燕集天京。颂鱼藻，歌鹿鸣。边邮安堵万邦宁。重译来庭四海清。咸池日曙，昧谷云征。帝座仰前星。豫大丰亨。皇极永登祥。乾符启，泰运昌。玉管回春动一阳。金銮锡宴歌九章。虞廷兽舞，岐山凤翔。日丽衮龙裳。主圣臣良。香雾氤氲紫阁重。仰天德，瞻帝容。星辉海润，甘雨间和风。乐比鸢鱼，瑞呈麟凤。永献卷阿颂。万户千门启建章。台阶峻，帝座张。三垣九道，北斗玉衡光。元气调和，雅韵铿锵。昭代庆明良。万方国，尽来庭。稽首歌帝仁，仰荷生成。振乾纲，阴阳顺序，民物乐生。逢明圣，万年春，永膺休命。华夷蛮獠咸归正。苍生至老不知兵。鼓腹含哺诵太平。九有享清宁。太平天子兴隆日。履初长阳回元吉。醴泉芝草休徵集。曾闻道五星聚室。一人元良，百度惟新。握赤符，凝玄应。享太清。大礼方行。祀事孔明。感天心，亿载恒承庆。明王慎德，四夷咸宾。星华紫殿高。云气彤楼绕。九夷重译梯航到。皇图光八表，玉宇无尘明月皎。银河自转扶桑晓。平平荡荡归王道。百兽舞凤鸣箫韶。普天下，都赖吾皇至圣。看玉关频款，天山已定。四夷效顺归王命。天保歌，群黎百姓。九重乐奏万化开。望龙楼，云蒸雾蔼。仰天工，雍熙帝载。臣民欢戴。溥仁恩，遍九垓。黄钟既奏阳和长。德感天心贶。人文日月明。国势山河壮。衢室民谣频击壤。钧天毕奏日方中。既醉欢声动。云章傍衮龙。飙势翔威凤。万方安乐兴嘉颂。上下交欢燕礼成。一阳奋，万汇咸亨。风云会合开明。运紫极，转璇衡。文班武班。欢动承明殿。礼成乐备颂声喧。真咫尺，仰天颜。日照龙鳞，风回雉扇。翠蕤旋，奉仙銮。云间斗间。五色奎章灿。天回北极云成瑞。望层霄，重华日丽。九垓八极乐雍熙。祝圣寿，万万岁。
戊戌秋明堂礼成庆成宴乐章七首 其三 水龙吟
作者：陆深
朝代：明

五色祥云拥六龙。开禁殿，列臣工。主恩皇泽，礼乐象成功。文华物采，极天风动。万国来朝贡。
戊戌秋明堂礼成庆成宴乐章七首 其二 朝天子
作者：陆深
朝代：明

宫悬绣帘，黼座黄金殿。雕龙彩凤簇琼筵，湛露初沾宴。尧舜重逢，唐虞再见。五云天，御炉烟，遥瞻圣颜，雉尾开宫扇。
戊戌秋明堂礼成庆成宴乐章七首 其五 四边静
作者：陆深
朝代：明

国祚万年。礼乐重光一统天。玳瑁筵，麒麟殿。瑞霭祥烟，圣主开恩燕。
戊戌秋明堂礼成庆成宴乐章七首 其六 凤鸾吟
作者：陆深
朝代：明

时文圣明运中兴，道太清。业敷天，功扶世，治化升平。和神人，靖边境，叙彝伦，协咸英。一德秉精诚。璇衡齐，七政享，明堂大典斯成。奠玉帛，洁粢盛，妥神灵，兆休应。报深恩，罔极难名。
戊戌秋明堂礼成庆成宴乐章七首 其四 一奏开明堂之曲
作者：陆深
朝代：明

大礼候昌朝。崇孝敬，正宗祧。钧天声里韵箫韶。金殿凌云切紫霄。圣君万寿，臣节百僚。愿上华封谣。仰祝唐尧。
戊戌秋明堂礼成庆成宴乐章七首·万岁乐
作者：陆深
朝代：明

风调雨顺秋光好。启明堂、吾皇有道。尊亲飨帝多仁孝。际昌期成大报。宫悬绣帘，黼座黄金殿。雕龙彩凤簇琼筵，湛露初沾宴。尧舜重逢，唐虞再见。五云天，御炉烟，遥瞻圣颜，雉尾开宫扇。五色祥云拥六龙。开禁殿，列臣工。主恩皇泽，礼乐象成功。文华物采，极天风动。万国来朝贡。大礼候昌朝。崇孝敬，正宗祧。钧天声里韵箫韶。金殿凌云切紫霄。圣君万寿，臣节百僚。愿上华封谣。仰祝唐尧。国祚万年。礼乐重光一统天。玳瑁筵，麒麟殿。瑞霭祥烟，圣主开恩燕。时文圣明运中兴，道太清。业敷天，功扶世，治化升平。和神人，靖边境，叙彝伦，协咸英。一德秉精诚。璇衡齐，七政享，明堂大典斯成。奠玉帛，洁粢盛，妥神灵，兆休应。报深恩，罔极难名。鹓联鹭序臣拜舞。荷醲恩躬逢圣主。配天勋业高千古。同声祝，文共武。
春山辞
作者：陆深
朝代：明

登长坂，望故都，辞帝阍兮南骛，渡河梁兮春波。时一去兮难再，怨芳岁兮蹉跎。赴山灵兮夙约，返初服兮苧罗。林深兮春暮，草靡兮云和。猿避席兮空谷，树开障兮崇阿。左兰兮右芷，牵芙蓉兮鞶萝。聊徜徉兮寤叹，澹容与兮啸歌。望佳人兮不可即，眇千里兮伤如何。
望夫石
作者：陆深
朝代：明

望夫处，近青天。天高高，山连连。妾身化为石，夫归是何年。夫不归，妾谁怜，夫归石能前。夫有父与母，高堂意双悬。妾不能前，谁炊爨烟。
西州门行
作者：陆深
朝代：明

怅望西州路，经年感旧恩。尝因石头醉，不觉至州门。至州门，应恸哭，舆疾归来尘满目。羯儿江上兵八千，鼋子车中年十六。苍生满地终奈何，一枕白鸡春梦足。中原心，东山志。两难凭，俱不遂，几人能有羊昙泪。
见竹篇
作者：陆深
朝代：明

昔见竹，真不俗。今见竹，今痛哭。竹色自来无改移，昔日何乐今何悲。森森绕屋秋更绿，尽是先人手栽玉。竹未化，人当还，举头见竹犹承欢。直节空九霄，清风尚千古。徘徊竹间路，照影月当午。好奇有客频到门，何况人间父子恩。君不见孟生笋，湘娥痕。
邃庵
作者：陆深
朝代：明

时惟文明，笃生哲人。若大厦斯搆，巨木既抡。江汉濯灵，于国之南。来游来观，有兹邃庵。于穆邃庵，奠长安之里。先民有言，人远室迩。仞墙既辟，朗牖载启。迈心昭旷，崇志玄始。承明既下，遵此深闳。耽耽渠渠，以造尔后生。孰曰一室，而匪八荒。君子善居，旁达煌煌。凡此煌煌，惟邃之功。故岳深则蓄，川汇攸同。诞求明德，兹庵是出。出则外攘，入则内谧。庸是基程，光我王室。帝用勤止，佥曰允谐。三事是寄，以陟崇阶。对扬休命，执德不回。秉国之钧，邃兹弘开。孰求勿获，胡致匪才。以延我基绪，于皇遐哉。
风泉竹石图
作者：陆深
朝代：明

启玄圃兮缬群芳，淡容与兮翱翔。望帝子兮极浦，思美人兮潇湘。幽篁兮怪石泉，激风兮鸣珰。神舒兮境寂，开药房兮兰堂。冠切云兮瑶佩，飧沆瀣兮夜未央。抱贞节兮自媚，日夏烈兮秋霜。羌秀色兮可揽，邈江山兮苍苍。游夫君兮太清，跨虎豹兮骑凤凰。
点绛唇春日风雨有感
作者：陈子龙
朝代：明

满眼韶华，东风惯是吹红去。几番烟雾，只有花难护。梦里相思，故国王孙路。春无主！杜鹃啼处，泪洒胭脂雨。
杨白花
作者：陈履
朝代：明

杨白花，随风舞。巧穿帘，轻入户。白昼狂风起如怒，杨花飘飏纷无数。须臾雨作风力停，翻逐缁尘落泥土。
登楼歌
作者：陈政
朝代：明

爱兹楼兮朝登，忽阳春兮暮矣。望美人兮不来，渺澄江兮春水。兰桂发兮蔼芳姿，阒寥寥兮闻鸟啼。盼遥空兮雁北归，嗟美人兮来何时。
戏答禽语二首 其二 楚蜀春间有鸟鸣曰甜也吃苦也吃盖反舌类也
作者：陈洪谟
朝代：明

甜也吃，苦也吃，有鸟飞鸣胡棘棘。世情冷煖尔所知，口腹至微何足惜。饿采西山薇，醉饱墦间食。九鼎鸿毛须自择，甜也得，苦也得。
秫坡像赞
作者：陈湘
朝代：明

秫坡白头嘉遁叟，囊括江山秀。酒葫芦，挂树头。打鱼船，缆渡口。这风流，世间何处有。
可左言赠宪府王乐用归瑞昌
作者：陈献章
朝代：明

可可可，左左左，费尽多少精神，惹得一场笑唾。百年不满一瞬，烦恼皆由心作。若是向上辈人，达塞一齐觑破。归来乎，青山还我，白云满座。莫思量，但高卧。
云林雅兴辞为训导王中赋
作者：陈琏
朝代：明

白云兮央央，群山兮苍苍。云之间兮乔木，山之阳兮草堂。中有美人兮貌清且扬，胸中粲粲兮五色文章。纫幽兰兮为佩，制芙蓉兮为裳。玄猿吟兮春云暝，白鹤怨兮秋夜长。弹孤桐兮自适，思佳人兮难忘。安得跨飞鸾兮容与，栖云山兮尚羊。
巫山神女祠
作者：陈琏
朝代：明

石为础兮枫为柱，梅为梁兮萝为宇。朝行云兮暮行雨，空山寂寥兮谁其与语。奠椒浆兮荐芳芷，进女巫兮笙竽盈耳。目盻盻兮杳冥，瞻翠鸾兮云里。郁阳台兮山陬，竖灵旗兮来游。风肃然兮云收，冀少留兮夷犹，无遄返兮使我烦忧。桂花发兮露零，秋山空兮月明。玄猿哀兮白鹤鸣，怅望不及兮使我凝情。
招鹤辞
作者：陈琏
朝代：明

嗟尔鹤兮，来自芝田。玄裳缟衣兮，羽仪何鲜。戛然长鸣兮，其音清圆。翩然起舞兮，其影蹁跹。与尔相处兮，阅有岁年。何一夕羽化兮，竟去不还。非赴瑶池之会兮，定随蓬岛之仙。惟轩有梧兮竹猗猗，尔其来归兮安所栖。惟轩有泉兮秀三芝，尔其来归兮无渴饥。我弹瑶琴兮按金徽，我吹玉箫兮叶埙篪，尔其来归兮以终幽期。无奋迅兮高飞，使我心兮劳思。
湘灵操
作者：陈琏
朝代：明

玉貌兮婵娟，联翠袖兮风前。望翠华兮已远，临湘水兮凄然。凤不来兮岁阑，秋气肃兮空山。倚枫江兮惆怅，泪染竹兮斑斑。
箕山操
作者：陈琏
朝代：明

箕山兮幽幽，箕水兮浟浟。山可耕兮而樵，水可饮兮而游。我于世兮无求，彼何故兮遗我以忧。
题王君鲁夫嘉禾亭
作者：陈琏
朝代：明

圣明之御极兮，纷祯祥之沓至。维嘉禾之发生兮，实和气之所致。由德门之积庆兮，毓斯祥于盛世。方修茎之挺玉兮，复灵苗之芬萃。淩清霜而既实兮，各一茎而三穗。来耄倪之丛观兮，聆欢声之腾沸。由嘉种之不恒有兮，殆为时之攸贵。愿益敦其所积兮，绵家声而弗替。
风木操
作者：陈琏
朝代：明

维风之飂飂兮，而树之相樛兮，念夫亲之悠悠兮。维风之淅淅兮。而树之槭槭兮，念夫亲之不可复得兮。树之有风，犹可止兮。吾之念亲，终无已兮。
驺虞诗
作者：陈琏
朝代：明

圣教敷，遍寰区。吁驺虞，见雒墟。步履啖食何尔殊，生来自有仁义俱。目盱盱，烁明珠。玉作爪，雪为肤。黑文班班备五采，形质自异凡于菟。进皇都，叶贞符，世所无。不比九真犀，不比渥洼驹。祥麟与瑞凤，太史堪并书。小臣作诗颂圣德，千秋万载昭皇图。
山水词
作者：陈琮
朝代：明

水何碧，云何黄，漠然真是水云乡。水云乡，梅的皪，一夜东风尽开却。幽鸟飞来不知去，芳心未许閒偷啄。
感古十四首·其六
作者：陈第
朝代：明

楚共将殁，求厉若灵。宋元遗命，楄示刑。君也知过，臣也守经。千载而下，并仰德馨。孰与迷复，至死弗醒。
拟古八章呈王园长先生
作者：陈邦彦
朝代：明

明明圣朝，世载其德。如何不造，遘此倾侧。彼氛伊何，云胡为慝。帝陟于天，我声其赫。明明圣朝，同符炎汉。爰即旧邦，以宏宵旰。维此元祀，建武则同。明明天子，载缵武功。天命纯佑，诒我元臣。兴于海国，迪兹群伦。于巘于原，周咨既均。爰宅镐丰，亦咸厥勋。睇彼燕山，遗弓渺止。奋章就道，忧心悄止。帝曰俞哉，胡乃骄矣。有指疆土，不崇朝矣。钟山巃嵷，高皇之宫。四牡业业，护此郁葱。天子曰都，绥予纯嘏。匪梦匪卜，中兴是辅。其辅维何，毋为波颓。君子之光，以须群材。群策具举，王犹靡悔。既平陇蜀，□□其喙。南有狂生，其愚维杞。闻变俶装，宵旦靡止。如彼嫠妇，不恤其纬。芜言匪嘉，鉴于天子。狂生之狂，载谣且歌。声与泪下，其与几何。亶惟夫子，弗讥弗诃。愿附青云，庶几不磨。
大明铙歌鼓吹曲 其三 凯旋
作者：陶安
朝代：明

兴临濠，都建康。风云从，神龙翔。川岳簸荡，乾坤低昂。扫腥膻，正纪纲。氓受垫，傒圣皇。天与人归戡四方。如日升天万物光。战江汉，屠鲸鲵。仗黄钺，秉白麾。奋义威，专天机。百辟趋，虎与罴。太白冥，天狼隳。摧彼鳞鬣流成漪，江汉平，万乘归。诸爪牙，靖东吴。剪两浙，瓯闽区。刃弗剉衄全师徒。踊跃欢呼，吾庙献俘。幅员广，黔黎苏。桓桓雄，伐山东。狐鼠辈，竞潜踪。陇右蜀西诸鞠凶，薙刈若断蓬。烽火息，狼烟空。遂北指赤狄，直抵幽燕境。旂旐央央来，彼窜灭形影。阳九值时数，中原弗遑静。百年今复清，干戈气全屏。广轮际天海，舆图属统领。无思不臣服，万古镇悠永。
题画牛
作者：陶安
朝代：明

坤道生，生为子。母牛貌，其性情。载行载休，草茂泉清。从犊后先，恐其渴饥，爱发于天。
多病苦雨奉答郑浚泉
作者：陶益
朝代：明

看云迁，看雨眠。菜甲冲寒出，蜂房背湿悬。多病音书谁为寄，旧游踪迹尔堪怜。
想像歌为燕使
作者：陶益
朝代：明

舟耶车耶，同旅食者谁耶。
月皎歌二首
作者：陶益
朝代：明

月皎皎兮路茫茫，遥望美人兮天一方，安得假翼兮飞在旁。月皎皎兮树苍苍，遥思美人兮不能忘，安得假寐兮梦容光。
月皎歌二首·其一
作者：陶益
朝代：明

月皎皎兮路茫茫，遥望美人兮天一方，安得假翼兮飞在旁。
月皎歌二首·其二
作者：陶益
朝代：明

月皎皎兮树苍苍，遥思美人兮不能忘，安得假寐兮梦容光。
秋兴
作者：陶益
朝代：明

携旧醅，步荒台。臂鹰人不见，题凤客还来。野酌莫将文字饮，幽怀先向菊花开。
临高台
作者：霍与瑕
朝代：明

临高台，望隔洲，白蘋红树送新愁。惜远别，起离忧。勖灵修，加飧食，浔州之水不咫尺。男儿投笔自封侯，何况金章紫绶照兰舟，勖灵修。
代诸兄赠予和前韵盖嗟于弟行役之意也
作者：霍与瑕
朝代：明

冬日烈烈，何草不黄。飘风发发，亦孔之将。之子之远，经营四方。式谷与女，福履将之。江汉汪汪，淇水汤汤。瞻彼中原，道阻且长。念子慥慥，陟则在巘。企予望之，一日不见。世德作求，实获我心。先君之思，子宁不嗣音。
北山有松
作者：霍与瑕
朝代：明

北山有松，其干凌云。露雨泽之，几百千春。于嗟乎，松之茂兮，慎斋之寿兮。北山有柏，其干凌霄。春华不滋，秋柯不凋。于嗟乎，柏之茂兮，慎斋之寿兮。
北山有松·其一
作者：霍与瑕
朝代：明

北山有松，其干凌云。露雨泽之，几百千春。于嗟乎，松之茂兮，慎斋之寿兮。
北山有松·其二
作者：霍与瑕
朝代：明

北山有柏，其干凌霄。春华不滋，秋柯不凋。于嗟乎，柏之茂兮，慎斋之寿兮。
南江遐祉
作者：霍与瑕
朝代：明

园有蔬兮紫姜，嘉果熟兮柑黄。绿橘垂兮青焦，荐寿筵兮侑觞。山之高兮水之长，君子偕老兮乐未央。园有蔬兮枸杞，嘉鱼登兮鳊鲤。酒熟兮蟹肥，荐寿筵兮燕喜。橘之洲兮栗之里，君子偕老兮乐未已。
南江遐祉·其一
作者：霍与瑕
朝代：明

园有蔬兮紫姜，嘉果熟兮柑黄。绿橘垂兮青焦，荐寿筵兮侑觞。山之高兮水之长，君子偕老兮乐未央。
南江遐祉·其二
作者：霍与瑕
朝代：明

园有蔬兮枸杞，嘉鱼登兮鳊鲤。酒熟兮蟹肥，荐寿筵兮燕喜。橘之洲兮栗之里，君子偕老兮乐未已。
君马黄
作者：霍与瑕
朝代：明

君马黄，我马玄。长安道，并垂鞭。行人司，丞相府。盛冠裳，罗樽俎。发清讴，扬妙舞。对酒当歌生几何，春华零落空庭柯，三十六年迅逝波。忆昔复忆昔，人今头已白。瘦马过门前，谁识旧时客。
圣人出
作者：霍与瑕
朝代：明

圣人出，黄河清。多士生，邦家祯。多士思皇，元老虑四方，九重垂裳。南暨遐荒，莫敢不来王。猗欤休哉，万寿无疆。
大堤行
作者：霍与瑕
朝代：明

朝行大堤上，游春士女三三两。暮行大堤上，唱歌卖饼声嘹喨。堤畔塔，一何高。耸天柱，补坤鳌。完瑞气，育英髦。谁其作之民忘劳。千斯年斯，绎子之绵斯。
就芝颂
作者：霍与瑕
朝代：明

兀兀者山，胡然其崇。篑土之阶，卷石之丰。君子介祉，善积之隆。君子积善，自祖徂孙。何以占之，吉梦斯频。其梦维何，祖锡之勤。锡之斯何，滋华莘莘。蔼其在庭，有馥其芳。亦既觉止，芬馨不忘。世祖之泽，念祖之德。慇斯勤斯，作亭翼翼。既有嘉构，植芝其畔。而培而灌，滋之九畹。惠风徐来，其香载院。我有嘉宾，于焉泮涣。既饮其坠露，复纫以为佩。脩我懿淑，皇祖时对。子子孙孙，式仪式类。昌炽而臧，有引勿替。本枝奕叶，蕃茂靡秽。凡百君子，闻风咸喜。作之好歌，以彰其美。谁其颂之，勉衷者子。聿追来孝，在潘氏孙子。
岩窝
作者：霍与瑕
朝代：明

岩有松，凄以风。幽人是傲，以寄遐踪。岩有石，可屏可席。幽人是适，于乐以无斁。岩之上，停云漾漾。望望停云，我思无量。岩之下，匪沮匪洳。潜有蛰龙，何年兴雨。岩之左，柴门深琐。幽径可寻芳，君子时适我。岩之右，芸窗竹牖。贮有旨酒，君子来游，乐饮且又。岩之窝，可啸以歌。君子来过，载啸载歌。上经之以双轮之乌兔，下纬之以万古之山河。春花秋月，秋桂春萝。无隐乎尔，妙悟良多。山鸟窥人，天风送和。于嗟乎，斯其为岩之窝，为安乐之窝。吾将与子归处兮，永矢弗过。
巫山高
作者：霍与瑕
朝代：明

巫山高，高入云。搴裳涉水远辞君，南渡潇湘采芳芬。潇湘之水，东下洞庭，秋风夕起波浪生。凉露下太清，云雨梦难成。惜往日，泣涕零。
度关山
作者：霍与瑕
朝代：明

度关山，风乍寒。搴帷蹑露千峰晓，黄童白叟随车绕。阳春有脚少君来，旧日遗黎康乐哉。康乐哉，归安处。门无咆哮吏，日高眠未起。
开复旧河濠
作者：霍与瑕
朝代：明

河水之悠悠兮，人或以为尤兮。口胡为乎不缄。将起羞兮，尚慎旃哉。河水之涟漪兮，人或以为非兮。言胡为乎伤易。诞以支兮，尚慎旃哉。
开复旧河濠·其一
作者：霍与瑕
朝代：明

河水之悠悠兮，人或以为尤兮。口胡为乎不缄。将起羞兮，尚慎旃哉。
开复旧河濠·其二
作者：霍与瑕
朝代：明

河水之涟漪兮，人或以为非兮。言胡为乎伤易。诞以支兮，尚慎旃哉。
惜别
作者：霍与瑕
朝代：明

绿彼柳斯，生于广陌。迢迢者车，言归南国。折此杨柳，以赠远人。悠悠我思，天际停云。昔我觏尔，雨雪盈路。今者之别，华春已暮。月生于西，日出于东。驰波迅逝，孰长好容。古昔哲人，寸阴聿脩。彼懵愚人，惟数春秋。灼灼瑶华，荣矣不复滋。勉勉君子，脩勤贵及时。道之云远，力靡倦而。师有成训，永言念而。翩翩鹡鸰，飞尚登于岸而。
战城南
作者：霍与瑕
朝代：明

战城南，整师旅。舟如龙，人如虎。元戎六月出波罗，一洗妖氛净疆宇。㘵涌芦荻长，青海不扬波。昔闻水鬼哭，今闻儿女歌。儿女歌，声自好，谁赞鸿勋陈太老。
战城南
作者：霍与瑕
朝代：明

战城南，疾风雨，三军夜渡龙江水。频年辛苦瘴烟中，白尽眉须行未止。于皇将士，绵绵翼翼。天威赫奕，蛮丑荡涤。平乐既平，怀远亦怀。新宁十寨，次第绥来。是惟元老之猷，一何壮哉。
招隐
作者：霍与瑕
朝代：明

盍归乎来，昔也饮水啜菽。以无不足，何今者之逐逐。盍归乎来，昔也裋褐单襦。其乐有馀，何今者之瞿瞿。盍归乎来，北风下钓矶，乌耳蟮正肥。与公聊乐饮，乐以忘饥。盍归乎来，前汀送远舟，明虾大且脩。与公聊乐饮，乐以忘忧。
招隐·其一
作者：霍与瑕
朝代：明

盍归乎来，昔也饮水啜菽。以无不足，何今者之逐逐。
招隐·其二
作者：霍与瑕
朝代：明

盍归乎来，昔也裋褐单襦。其乐有馀，何今者之瞿瞿。
易水歌
作者：霍与瑕
朝代：明

涉易水，北风凉。昔为战国今虞黄，簪缨万里总文章。总文章，边尘起。烈士悲秋风，壮心犹未已。谁知己，为君死。
李太华死事
作者：霍与瑕
朝代：明

天作五岭，代有俊人。冰霜其操，宁有其身。于维太华，凤质龙鳞。受天子命，以守海滨。北风其寒，小丑煽尘。凭城五年，保障斯民。艰难葺搆，靡力不陈。小邦憔悴，贼势孔殷。乃捐其躯，以报紫宸。烈烈英风，睢阳之巡。天子轸念，恤典载伸。峨峨太仆，涣以丝纶。及其后嗣，咸荷陶甄。于戏，死而不忘，孰则是伦。于戏，我广之事今且然，孰其奋不顾身。拯我黎氓，纾圣人南顾之频频。余将仰叩于苍旻。
桂之坡
作者：霍与瑕
朝代：明

桂之树，彼美无度。几回春风，几回春雨。凉秋八月，太清泫露。有茁其华，芬芳布濩。桂之华，清海之涯。霭霭天香，灿灿朝霞。凉秋八月，吐此奇葩。广寒之宫，宴尔维嘉。桂之叶，繁阴叠接。桂之枝，结子叠垂。桂之下，谁来游者。桂之坡，丛树婆娑。我有嘉宾，乐饮微酡。呦呦鹿鸣，食野之莎。我啸我歌，坐石烂柯。百千斯年，永矢弗过。
桂之坡·其一
作者：霍与瑕
朝代：明

桂之树，彼美无度。几回春风，几回春雨。凉秋八月，太清泫露。有茁其华，芬芳布濩。
桂之坡·其三
作者：霍与瑕
朝代：明

桂之叶，繁阴叠接。桂之枝，结子叠垂。桂之下，谁来游者。桂之坡，丛树婆娑。我有嘉宾，乐饮微酡。呦呦鹿鸣，食野之莎。我啸我歌，坐石烂柯。百千斯年，永矢弗过。
桂之坡·其二
作者：霍与瑕
朝代：明

桂之华，清海之涯。霭霭天香，灿灿朝霞。凉秋八月，吐此奇葩。广寒之宫，宴尔维嘉。
江南弄
作者：霍与瑕
朝代：明

生儿百日丧所天，春风秋月恨绵绵，三年五载抱儿眠。抱儿眠，强嬉笑。欲引诀，怜儿少。儿生七岁美容姿，趋跄步武逞威仪，良辰吉日尔从师。尔从师，予从父。生别离，勿相顾。孤灯微灭天气凉，更深夜静影徬皇，上床莫更唤阿娘。唤阿娘，知何处。悲复悲，谁怜汝。天明早起风萧飕，八旬祖母为梳头，随群逐伴学中游。学中游，归来独。冷饭茶，聊充腹。
江南弄·其一
作者：霍与瑕
朝代：明

生儿百日丧所天，春风秋月恨绵绵，三年五载抱儿眠。抱儿眠，强嬉笑。欲引诀，怜儿少。
江南弄·其三
作者：霍与瑕
朝代：明

孤灯微灭天气凉，更深夜静影徬皇，上床莫更唤阿娘。唤阿娘，知何处。悲复悲，谁怜汝。
江南弄·其二
作者：霍与瑕
朝代：明

儿生七岁美容姿，趋跄步武逞威仪，良辰吉日尔从师。尔从师，予从父。生别离，勿相顾。
江南弄·其四
作者：霍与瑕
朝代：明

天明早起风萧飕，八旬祖母为梳头，随群逐伴学中游。学中游，归来独。冷饭茶，聊充腹。
江南弄八景 其一 龙阁晴云
作者：霍与瑕
朝代：明

沧溟蜃气结巍楼，九天日照成丹邱，文章五色烂瀛洲。烂瀛洲，郁龙阁。图现河，书出洛。
江南弄八景 其七 登洲涌潮
作者：霍与瑕
朝代：明

潮平儿女唱歌来，潮落中流慢橹回，登洲两岸乱花开。乱花开，杂芳草。郎不来，春将老。
江南弄八景 其三 藤涌月露
作者：霍与瑕
朝代：明

朦胧初月照藤涌，参差荔子横低空，连天水色露华浓。露华浓，歌婉转。寄相思，天苦远。
江南弄八景 其二 凤池朝日
作者：霍与瑕
朝代：明

凤池冈面映东阳，梧桐结子叶边傍，凉风渐起青且黄。青且黄，盈金翠。有鸟来，鸣盛世。
江南弄八景 其五 冈尾樵歌
作者：霍与瑕
朝代：明

南山山上郁青松，南山山下游儿童，三三两两笑歌浓。笑歌浓，归路晚。牛下山，月出阪。
江南弄八景 其八 西淋返照
作者：霍与瑕
朝代：明

江天漠漠白鸥飞，绿野漫漫堤树微，怀人独立晚忘归。晚忘归，发孤啸。望西淋，馀返照。
江南弄八景 其六 湾头钓艇
作者：霍与瑕
朝代：明

一番垂钓六鳌愁，二番垂钓改商周，三番垂钓客星流。客星流，侵帝座。且归来，春江卧。
江南弄八景 其四 桂圃风香
作者：霍与瑕
朝代：明

短槎迢递溯银河，金风吹冷桂枝柯，广寒宫里问嫦娥。问嫦娥，秋几许。探花郎，来伴侣。
江南弄八景·龙阁晴云
作者：霍与瑕
朝代：明

沧溟蜃气结巍楼，九天日照成丹邱，文章五色烂瀛洲。烂瀛洲，郁龙阁。图现河，书出洛。凤池冈面映东阳，梧桐结子叶边傍，凉风渐起青且黄。青且黄，盈金翠。有鸟来，鸣盛世。朦胧初月照藤涌，参差荔子横低空，连天水色露华浓。露华浓，歌婉转。寄相思，天苦远。短槎迢递溯银河，金风吹冷桂枝柯，广寒宫里问嫦娥。问嫦娥，秋几许。探花郎，来伴侣。南山山上郁青松，南山山下游儿童，三三两两笑歌浓。笑歌浓，归路晚。牛下山，月出阪。一番垂钓六鳌愁，二番垂钓改商周，三番垂钓客星流。客星流，侵帝座。且归来，春江卧。潮平儿女唱歌来，潮落中流慢橹回，登洲两岸乱花开。乱花开，杂芳草。郎不来，春将老。江天漠漠白鸥飞，绿野漫漫堤树微，怀人独立晚忘归。晚忘归，发孤啸。望西淋，馀返照。
短行歌
作者：霍与瑕
朝代：明

我行端州，三年六度。载见君子，不改其步。乃如之人兮，霭阳春兮。渊乎是类，吾不知其里。炎天久坐，使我忘暑。
老鹤冥栖
作者：霍与瑕
朝代：明

有鸟有鸟，长颈长脚。缟衣玄裳，自鸣曰鹤。朝飧彩霞，夕宿溟漠。振翮天衢，逍遥云壑。一雏渐鸿，再雏丹鸑。五色文章，羽仪麟阁。猗彼灵脩，神守寥廓。服气长生，天机橐钥。噫，其青田之冥举兮，赤壁之夜掠兮。将华表之三千年兮，御元气以遨游，吾不知其所磅礴也。
赠谢尹北上·其三
作者：霍与瑕
朝代：明

猗彼游春，士女载好。被服绣罗，采芳盈道。行歌互答，惠而静姣。胡然我所思兮，西方之大老兮。送公远行，歌浩浩兮。
赠谢尹北上·其二
作者：霍与瑕
朝代：明

谓其多闻识欤，世之多闻识者不少，胡为乎，轰轰烈烈，如公孔杳猗欤。伟乎斯，其为骨鲠之夫，古之所谓大丈夫。猗彼游春，士女载好。被服绣罗，采芳盈道。行歌互答，惠而静姣。胡然我所思兮，西方之大老兮。送公远行，歌浩浩兮。
赠谢尹北上·其二
作者：霍与瑕
朝代：明

谓其多闻识欤，世之多闻识者不少，胡为乎，轰轰烈烈，如公孔杳猗欤。伟乎斯，其为骨鲠之夫，古之所谓大丈夫。
赠远人送蒋道林郎归湖湘八章
作者：霍与瑕
朝代：明

荷之华，在彼中泽。我赠远人，言采其萚。荷之华，在水一方。我赠远人，言采其英。荷之华，在彼中洲。我赠远人，以歌以游。以歌以游，泛舟中流。逝者如斯，若之何其休。以游以歌，泛舟中河。今者不采莲，秋风且多。江门之荷，而今灿灿。外直中通，不支不蔓。谁其采之，绿江不远。甘泉之荷，江门之㵝。五湖烟深，六桥月霁。谁其采之，愿与子偕逝。沅湘之水，其流泱泱。叶渚花汀，馥郁芬芳。昔有美人，制荷之裳。饮荷之露，飧荷之英。来此明都，予浥其光。言旋言归，于今七霜。虽则七霜，何日之能忘。于嗟乎，折荷花以赠远人，起予心之怀将。
送杜方伯入觐
作者：霍与瑕
朝代：明

显显方伯，屏此明都。惠绥三年，嘉有丕谟。天子曰归，来奏硕肤。山川阻远，载驰载驱。驾言送之，珠江之郛。方伯维儒，恂恂大雅。外融中方，若金出冶。威则狡胥，惠则鳏寡。百粤赋徵，无不平者。盈盈口碑，自堂徂野。暮春三月，东征孔棘。方伯维之，饷馈有绎。四月之夏，柘林为逆。薄于城下，民罹其贼。脂民肝骨，远迩躅踯。峨峨大舰，烧焚靡孑。方伯图之，毕举群策。以佐元老，驱除荡涤。是底嘉绩，危城以磐石。人莫不有言，民之憔悴。虐政之由滋，贪人败戾。棘去其残，民是用惠。去之弥棘，贪夫孔至。曷不深念，以图其济。古昔哲人，温良恺悌。信义不渝，以孚于有位。上德孔昭，邑人不诫。方伯归哉，陈是刍毳。曰皇庭有徽风，百辟时砺。人莫不有言，贤材不兴。不足为邦国，役治以毋登。我静图之，如彼冈陵。东风解冻，何物不增。栋梁榱桷，何用不胜。万邦黎献，济济蒸蒸。或沉或浮，是举是升。苟执其枢，庶绩斯凝。方伯归哉，敷言于明庭。曰钓滨渔泽，有翼有冯。
送杜方伯入觐·其三
作者：霍与瑕
朝代：明

暮春三月，东征孔棘。方伯维之，饷馈有绎。四月之夏，柘林为逆。薄于城下，民罹其贼。脂民肝骨，远迩躅踯。峨峨大舰，烧焚靡孑。方伯图之，毕举群策。以佐元老，驱除荡涤。是底嘉绩，危城以磐石。
送杜方伯入觐·其五
作者：霍与瑕
朝代：明

人莫不有言，贤材不兴。不足为邦国，役治以毋登。我静图之，如彼冈陵。东风解冻，何物不增。栋梁榱桷，何用不胜。万邦黎献，济济蒸蒸。或沉或浮，是举是升。苟执其枢，庶绩斯凝。方伯归哉，敷言于明庭。曰钓滨渔泽，有翼有冯。
送杜方伯入觐·其四
作者：霍与瑕
朝代：明

人莫不有言，民之憔悴。虐政之由滋，贪人败戾。棘去其残，民是用惠。去之弥棘，贪夫孔至。曷不深念，以图其济。古昔哲人，温良恺悌。信义不渝，以孚于有位。上德孔昭，邑人不诫。方伯归哉，陈是刍毳。曰皇庭有徽风，百辟时砺。
送洪觉山先生北归五岭八章章六句
作者：霍与瑕
朝代：明

五岭之原，梧桐猗猗。其华菲菲，其实离离。凤凰于飞，览此德辉。兀兀樵山，千仞其巍。君子至止，硕人时依。千仞徊翔，明德是仪。决拾既齐，弓矢既比。鸣钟击鼓，童子奏诗。三射不违，示我威仪。西谷幽幽，涧水悠悠。俯此青澜，峙彼高楼。硕人作之，君子优游。凉秋九月，金风凄凄。越山青苍，百草依依。山川脩阻，君子于归。于归何方，婺源之阳。蒹葭苍苍，白露为霜。愿言随之，道阻且长。君子之驾，如云如龙。君子之马，如电如风。愿言御之，可望不可从。君子于归兮，越山凄凄兮。瞻望不及，悠悠我思兮。何以赠之，诗歌矢矣。
采松歌
作者：霍与瑕
朝代：明

采松采松，东门之阿。于以析之，炮羔炙鹅。我肴既馨，我酒既嘉。跻此同人，友生孔多。称觞上寿，硕人逶迤。硕人在上，雍雍默默。凡我友生，秉硕人之德。执豆献觥，鞠躬磬折。步武趋跄，有仪有式。硕人燕喜，亦酬亦酢。三献既陈，礼仪孔殷。童子登歌，击鼓叩笋。百拜稽首，硕人弥寿。硕人弥寿，以燕尔后。昌炽而臧，德音孔茂。硕人曰都，百尔誉髦。毋忘今者之乐，听我耄告。各敬尔天之灵，以寿尔造。众拜稽首，硕人善诱。敢不敬承，硕人之德于永久。
采松歌·其二
作者：霍与瑕
朝代：明

硕人在上，雍雍默默。凡我友生，秉硕人之德。执豆献觥，鞠躬磬折。步武趋跄，有仪有式。硕人燕喜，亦酬亦酢。
采松歌·其四
作者：霍与瑕
朝代：明

硕人曰都，百尔誉髦。毋忘今者之乐，听我耄告。各敬尔天之灵，以寿尔造。众拜稽首，硕人善诱。敢不敬承，硕人之德于永久。
采桑度
作者：霍与瑕
朝代：明

采桑度，春晚人行路。今岁蚕丝大有收，时雨家家急农务。使君来，问疾苦，山村父老嬉无语。听流莺，转高树。
长歌行
作者：霍与瑕
朝代：明

人孰不有父，王侯为之教其子。人孰不有兄，王侯为之教其弟。青青子衿，忠信孝悌。出言有章，邦家之光。猗其中洲之菁莪兮，北山有杨。
陟东门
作者：霍与瑕
朝代：明

陟东门，望望罗浮。葛翁一去，今几千秋。罗浮长在，视葛翁之迹若蜉蝣。猗硕人之寿兮，寿若罗浮。陟东门，望望白云。安期一去，今几千春。白云长在，视安期之迹若飞尘。猗硕人之寿兮，寿若白云。我思古人，温良恭俭。诗书执礼，觉此良彦。民到于今，是彝是宪。彼美人之寿兮，硕人之寿兮。我思古人，尼叟时宪。堂堂仁义，低垂管晏。浩然者存，万世如见。彼美人之寿兮，硕人之寿兮。
陟东门·其一
作者：霍与瑕
朝代：明

陟东门，望望罗浮。葛翁一去，今几千秋。罗浮长在，视葛翁之迹若蜉蝣。猗硕人之寿兮，寿若罗浮。
陟东门·其三
作者：霍与瑕
朝代：明

我思古人，温良恭俭。诗书执礼，觉此良彦。民到于今，是彝是宪。彼美人之寿兮，硕人之寿兮。
陟东门·其二
作者：霍与瑕
朝代：明

陟东门，望望白云。安期一去，今几千春。白云长在，视安期之迹若飞尘。猗硕人之寿兮，寿若白云。
陟东门·其四
作者：霍与瑕
朝代：明

我思古人，尼叟时宪。堂堂仁义，低垂管晏。浩然者存，万世如见。彼美人之寿兮，硕人之寿兮。
鸡鸣歌
作者：霍与瑕
朝代：明

鸡既鸣，风露零。起视夜，步中庭。十月鸡鸣才夜半，大星未起小星灿。我思之人在北方，欲寄音书无羽翰。
黄鹄歌
作者：霍与瑕
朝代：明

黄鹄一去兮云溟溟，岁月滋长兮无音声。有雏有雏兮五色毛羽，凌空高举兮来西土。来西土兮集故枝，飏清风兮振綵衣。天高日朗兮帝道重熙，河清海晏兮见羽仪。
龙德歌寿甘泉湛尊师
作者：霍与瑕
朝代：明

龙之潜，或潜在渊。匪江匪汉，瀚渤瀰漫。江门之渚，游洋容与。江门厓壑，磨龙鳞角。江门有云，龙鼾十春。于戏，龙寿无垠兮，百千斯年乘元气以逡巡兮。龙之起，德施斯普。日照其鳞，云曳其尾。下水上腾，和风甘雨。桑杨在山，菁莪在沚。发育化生，三千桃李。北自幽并，南踰交阯。过化存神，风行草靡。于戏，龙寿无已兮，百千斯年乘元气以终始兮。龙之骧，蹈厉奋扬，伸缩翕张。电裂碧空，奕奕其光。迅雷震之，震惊四方。蛇妖鼠怪，遁走伏藏。作雨瀼瀼，黍稷穰穰。南都民士，悦豫且康。于戏，龙寿无疆兮，百千斯年乘元气以翱翔兮。龙之归，冬烈秋凄。雨雪其霏，清霜疾威。寒气总来，何草不萎。罗浮之涯，阮湘之湄。以蛰以潜，以游以嬉。复见天心，味淡声希。于戏，龙寿无期兮，百千斯年乘元气以栖迟兮。龙之德，光明峻极。时潜而潜，九泽脩髯。时起而起，敷天化雨。时骧而骧，不显其光。时归而归，帝命不违。太和元气，流行四时。刚健中正，纯而粹而。于戏，龙之寿兮，始天地而无前，终天地而罔后兮。
龙德歌寿甘泉湛尊师·其一
作者：霍与瑕
朝代：明

龙之潜，或潜在渊。匪江匪汉，瀚渤瀰漫。江门之渚，游洋容与。江门厓壑，磨龙鳞角。江门有云，龙鼾十春。于戏，龙寿无垠兮，百千斯年乘元气以逡巡兮。
龙德歌寿甘泉湛尊师·其三
作者：霍与瑕
朝代：明

龙之骧，蹈厉奋扬，伸缩翕张。电裂碧空，奕奕其光。迅雷震之，震惊四方。蛇妖鼠怪，遁走伏藏。作雨瀼瀼，黍稷穰穰。南都民士，悦豫且康。于戏，龙寿无疆兮，百千斯年乘元气以翱翔兮。
龙德歌寿甘泉湛尊师·其二
作者：霍与瑕
朝代：明

龙之起，德施斯普。日照其鳞，云曳其尾。下水上腾，和风甘雨。桑杨在山，菁莪在沚。发育化生，三千桃李。北自幽并，南踰交阯。过化存神，风行草靡。于戏，龙寿无已兮，百千斯年乘元气以终始兮。
龙德歌寿甘泉湛尊师·其五
作者：霍与瑕
朝代：明

龙之德，光明峻极。时潜而潜，九泽脩髯。时起而起，敷天化雨。时骧而骧，不显其光。时归而归，帝命不违。太和元气，流行四时。刚健中正，纯而粹而。于戏，龙之寿兮，始天地而无前，终天地而罔后兮。
龙德歌寿甘泉湛尊师·其四
作者：霍与瑕
朝代：明

龙之归，冬烈秋凄。雨雪其霏，清霜疾威。寒气总来，何草不萎。罗浮之涯，阮湘之湄。以蛰以潜，以游以嬉。复见天心，味淡声希。于戏，龙寿无期兮，百千斯年乘元气以栖迟兮。
万氏四忠三节诗五章
作者：霍韬
朝代：明

山高棱棱，石叠棱棱。储时元精，濠虹大横。元精虹横，泄丛勇贞。彼勇且贞，濠虹之乡。佐时真人，佛时天纲。恢恢猷烈，赫赫鼎常。殒身殉贞，四有休耿光。耿光则那，祖考厥孙子。孙子忠勋，考祖是似。于戏，不间厥心，以绵尔祉。四祖忠勋，曰阳德则刚。女妇之德，柔则其常。懿其万母，烈节冷霜。冷霜凄冬，三叶同芳。北背之柏，茕矣朝阳。于戏，烈节不忘。懿彼烈节，犹曰妇人。誇彼丈夫，乃有失厥身。天畀德于人，勇得其纯。乃身失矣，曾不惭妇之仁。渭氏作歌，以勖自新。
丹厓六章
作者：霍韬
朝代：明

陟陟丹厓，千仞其巍。沿厓采芝，沿厓采薇。姱彼采芝之人兮，商山之人兮。姱彼采薇之人兮，西山之人兮。沿厓求之，松云且深。沿松求之，远隔云岑。杖藜云岑，悠悠我心，猿鹤遗之音。猿鹤遗音，于彼厓侧。鹤舞斯翔，猿舞斯立。丹厓主人，猿鹤为群。玄裳缟衣，以友以宾。以友以宾，以月以年。握粟饵鹤，投粟愚猿。葛翁在后，安翁在前，乐谁与言。其乐只且，厓云之坂。云红竹根，映日将晚。云赤竹苍，竹阴昼长，昼长竹风凉。竹苍厓苍，映日成丹。望望丹厓，界天东南。倚天东南，既乐且闲。看缥凤翩翻，于也永欢。永欢维何，倚厓饮酒。饮酒且歌，乐此眉寿。且歌维何，声声太和。鹤友凤宾，于厓之阿。倚厓维何，铸鼎之丹。火烘丹煖，倚厓以看。炼彼鼎丹，倚厓以飧。铸不老颜，拄杖天东南。柱杖四尺，沿厓歌且谣。及此秋期，天阔烟消。烟消天高，寂间沉寥。偕我赤松，偕我玉乔。不乐昨夕，庶几今朝。采芝以饭，采松以烧。酿酒十觚，醉我二三子，醉则弃瓢。弃瓢何所，挂松之枝。秋风萧萧，自天吹之。风吹我瓢，声炒我耳。我醉厓石，扶醉以起。醉倚厓石，足履如砥。醉见厓石，绚烂锦倚。吁嗟乎厓之跂兮，天地撑拄兮。吁嗟乎厓之峙兮，君子乐只兮。
凤山秦老先生致政三章
作者：霍韬
朝代：明

岁在辛巳，我也于京。公召自楚，亦会于京。我也后生，于公是式是程。岁在癸未，我逋岭表。公陟南都，德音孔杳。我也于公，私淑不少。岁在丁亥，我也北征。公也南归，岁在丙申。我也南征，公也南栖。仰公步趋，如骐骥云驰。不可以羁，矧可以随。
吴中丞镇蜀三章
作者：霍韬
朝代：明

德车言迈，遹指蜀都。载此德车，御史大夫。大夫入蜀，两膏苏枯。德车言迈，遹指蜀中。洽蜀先哲，粤有文翁。大夫入蜀，振文翁之风。蜀昔先哲，亦有武侯。亦有张咏，嗣德前脩。亦有菊坡，振世名流。大夫入蜀，先辙是由。
周白川都宪考绩四章
作者：霍韬
朝代：明

皇国纪纲，振振是宪。显允君子，纪纲是宪。宪是南都，百辟是模。显允君子，百辟是模。显允君子，渊塞直温。忠公励勤，亦厚且仁。忠在帝室，勤在嘉绩。明明明廷，是奏嘉绩。奏绩明廷，圣天子曰。尔旧冢卿，旧有典刑。国无老成，人宜尔是绳。况尔忠清，为国之桢。国桢斯何，狂澜之砥。正人是恃，憸人是诋。君子身世，重轻一世。勉勉君子，考绩万世。
圜丘乐章九首 其七 彻馔
作者：霍韬
朝代：明

明明赫赫，格我明德。率我髦士，髦士翼翼。鼓钟铿铿，万舞皇皇。管弦央央，鸣鸾鸧鸧。我酒既将，我肴既芳。帝曰嘉享，锡民福祥，我心悦康。于戏，帝德不忘。
圜丘乐章九首 其三 进俎
作者：霍韬
朝代：明

大鼎式虔且洁，髦士兮夙列。大性式洁且硕，髦士兮夙敕。
圜丘乐章九首 其九 望燎
作者：霍韬
朝代：明

悠悠龙驾，悠悠云旆。于亦仰瞻，于天之际。皇皇云旗，皇皇龙舆。于亦仰瞻，于天之隅。予冲人兮，髦士訚訚兮，帝德生生兮。
圜丘乐章九首 其六 终献
作者：霍韬
朝代：明

有鼓有鼓，在帝之宇。帝曰嘉享，万邦锡之祜。有钟有钟，在帝之宙。帝曰嘉厚，天子万寿。
圜丘乐章九首 其四 初献
作者：霍韬
朝代：明

明明皇皇，赫赫苍苍。式予肃将，非酒馨香。天祐皇祖，天德日强，继序思不忘。
圜丘乐章九首·迎神
作者：霍韬
朝代：明

于维明命，佑我皇祖。肇我土宇，曰予冲人，缵祖之绪。荷天之休，锡民之祜。式虔报祀，阳复之期。式率髦士，骏奔祈祈。明明帝德，佑我皇祖，昭格坛壝。昊天在上，我祖在侧。我奠我币，于焉踧踖。昊天在上，我祖在傍。我奠我币，于焉皇皇。天佑皇祖，锡我民祜。大鼎式虔且洁，髦士兮夙列。大性式洁且硕，髦士兮夙敕。明明皇皇，赫赫苍苍。式予肃将，非酒馨香。天祐皇祖，天德日强，继序思不忘。酒兮靡旨，诚兮靡已。馨德是砥，慎终如始。酒兮靡清，诚兮靡宁。馨德是绳，奏假明明。有鼓有鼓，在帝之宇。帝曰嘉享，万邦锡之祜。有钟有钟，在帝之宙。帝曰嘉厚，天子万寿。明明赫赫，格我明德。率我髦士，髦士翼翼。鼓钟铿铿，万舞皇皇。管弦央央，鸣鸾鸧鸧。我酒既将，我肴既芳。帝曰嘉享，锡民福祥，我心悦康。于戏，帝德不忘。巍巍荡荡，帝德无象。无曰无象，昭昭在上。荡荡巍巍，帝德无为。无曰无为，下式九围。服帝之德，朝乾夕惕。庶几无斁，帝心亦怿。悠悠龙驾，悠悠云旆。于亦仰瞻，于天之际。皇皇云旗，皇皇龙舆。于亦仰瞻，于天之隅。予冲人兮，髦士訚訚兮，帝德生生兮。
宋中丞转北三章
作者：霍韬
朝代：明

邮杨萧萧，邮马骄骄。君子于行，曰我趋朝。君子趋朝，骐骝联镳。邮杨萧萧，柏风飘飘。风飘上林，君子游遨。柏风飘馨，袭人不崇朝。柏风飘飘，馨于清霄。伊柏之馨，鸾梧与僚。有樗鹏鸣，侧瞥柏高。
感忠雅九章
作者：霍韬
朝代：明

兀兀者木，胡然再华。彼木则华，岂伊瑞邦家。邦家孕贤，节脩且姱。忠贤脩姱，明运亨嘉。忠贤降灵，有占斯石。忠贤之心，匪也斯席。忠贤之心，遑遑皇国。朝昏翼翼，衷冲翼翼。忠贤之心，如柏斯茜。彼柏之茜，固趾石贞。匪霜雨变，忠贤之心。如柏之贞，匪霜雨变。粤昔婺源，有石其翳。石如镜如，霞霾其蔽。粤闻自昔，隋唐之际。有汪先公，保邦之勚。世德绳艺，汪德绳艺，是石之异。忠贤之衷，与天地通。木枯而华，气天地通。石翳而晶，气天地通。天地感通，贤之衷忠。忠衷之积，应运而亨。运也匪值，蕴也山灵。应运时乘，风声楞楞。风声楞楞，天下和平。楞楞风声，九天其迈。如彼鸿毛，翳天之外。如彼先公，曾唐之赉。唐室之赉，天地交泰。忠贤之心，绳绳匪懈，绳德匪懈。受福是介，受福之介，孙子是赖。岂曰誉沽，旁訾以韰。亦有流言，式予德戒。予德衷式，徵之于情。于情之忒，于德之徵。如石衷润，其光斯澄。如木衷和，其华斯嵘。显允君子，忠贤是绳。汪之先公，唐室令名。显允君子，令名是绳，孙子是贞。忠衷，同治本作“衷忠”。
我有两贺祝也东峰之何翁南海致庵伦氏皆八月寿期桃瑞西来五章
作者：霍韬
朝代：明

我有桃实，来自昆崙。桃植昆崙，万亿千春。昆崙桃枝，北荫蓬瀛，南荫重溟。我有桃实，昆崙之硕。三千年华，三千年实。一实饵南，一实饵北，昆崙之植之实。饵北伊何，燕山何子。维是何子，燕山祉美。燕山何子，育六士女，偕配君子。饵南伊何，致庵伦子。维是伦子，有兄硕贤，有侄趾美。一门丽贤，岭海鲜儗。昆崙之实，以饵何子。貤何子饵，以饵伦子。昆崙之实，以饵伦子。貤伦子饵，以饵何子。是永尔饵矣，尔永尔祉矣。
明所四章
作者：霍韬
朝代：明

丽日皎皎，灼彼普天。我堂斯蔀，我日斯偏。开我八窗，日光斯全。吁嗟乎，窗之用大矣。
明所四章
作者：霍韬
朝代：明

丽日皎皎，灼彼普天。我堂斯蔀，我日斯偏。开我八窗，日光斯全。吁嗟乎，窗之用大矣。丽日皎皎，灼彼清晨。我室斯蔀，我室斯昏。开我小牖，室视斯真。吁嗟乎，牖之用大矣。君子进善，如窗如牖。显允君子，尚不我咎。尚迪我蒙，尚俾我有闻于后。君子进善，如牖如窗。显允君子，尚不我忘。尚迪我明，尚俾我进善日强。
昭恩雅四章
作者：霍韬
朝代：明

于瞻者楼，奕奕岩岩。岩岩奕奕，具美伊衔。具美具瞻，普天具瞻。鸾凤毵毵，天威烜赫。生民赖生，冢臣时兴。天功时成，于亦成名。冢臣成名，婺源之浒。银潢婺辉，毓德之所。冢臣毓德，立我哲我。天子畀宠，我其宠伊。何赫赫训言，服之训言。岂曰韦编，袭之重笺。重笺训言，巍楼是跻。维是训言，皇极是基。万邦是腓，孰迩孰遥。孚皇训言，曾不崇朝。皇言则万，皇心则一。鞠哉冢臣，对天扬述。畴测天高，畴绘天文。畴酬天恩，酬恩于昭，疢忧以劳。冢臣忧劳，孰则与阶。靡旦靡昏，天宠是怀。自位中丞，至于冢卿。大政是经，大工是程。秉心忠贞，为国股肱。翼翼绳绳，不心之宁。斯酬恩之诚斯。
李母贞节六章
作者：霍韬
朝代：明

倚我独柏，悠悠我思。柏植前墀，慈乌夜栖。乌号伤悲，游子伤悲。独柏之植，于兹百龄。风号冷冷，露泣零零。风露晨朝，游子则宁。独柏之枝，淩霜撑天。春不敷华，冬不改坚。雨春霜冬，茕茕百斯年。独柏之叶，则翠且老。露雨泽之，亦泽润好。露雨伊何，九天是冒。游子游子，瞻彼独柏。悠哉悠哉，亦极悽恻。悽恻则那，永怀独柏之德。游子游子，瞻彼独柏。命我子孙，灌我柏之植。命我子孙，勿剪我柏之叶。
桂丛十章
作者：霍韬
朝代：明

桂之树，春雨秋露。饱浥雨露，根硕既固。浩浩昊天，永锡雨露。桂之蟠，石侧流泉。泉流涓涓，桂蟠桓桓。显允君子，匪也矢永谖。桂之根，白石齿齿。水流桂根，绵流石髓。蟠哉桂，永千万祀。桂之植，白石凿凿。石膏桂滋，石肤桂肌。蟠哉桂，永千万祀。桂之蕃，倚天扫云。云飞自北，云飞自南。匪北匪南，悠悠我心。蟠哉桂，永千万春。桂之枝，白露零零，铁干玲玲。白露秋春，于千万年。蟠哉桂，永千万年。桂之叶，则翠且老。桐乌于飞，亦集以傲。吁嗟乎，桐千万年。吁嗟乎，桂千万年。维是桐桂，永矢忘年。桂之华，寒天之馨。桐乌于飞，亦集斯鸣。显允君子，亦听鸟鸣。维此鸟鸣，觏此花馨。胡然而遭也，百千万龄。桂之实，亦坚既好。累累壮垂，露雨之冒。匪也竹猗，匪也桃夭。君子是宴，以傲天锡难老。桂之丛，醇气醲钟，和气融冲。不于尔物之隆，而于尔孕族之隆。浩浩昊天，惟尔宗是崇。尔宗是崇，载亦令终。后昆是崇，桂之丛。天锡尔令德，裕后无穷。
汪宪副诚斋平山海戎十章
作者：霍韬
朝代：明

荡荡广服，跨海负山。海险海驰，山险山巉。山海氓蛮，负恃险嵎。据窃溪坑，据险扬妖。据险遂顽，据险豢奸。奸妖肆横，毒凶肆横，胥贼胥残。鲸溟漫漫，凭溟扬帆。风飞波翻，以北以南，鲸噬狼贪。污斯民女，腊斯民男。焚斯民庐，百斯民艰。维彼山顽，年迩四三。炎焰痰燔，抚斯骄斯，骄骄闲闲。天威赫将，对则笑谈。侯长侯雄，侯胤侯繁。侯穷侯丛，侯附侯攀。贼联蔑灾，民斯蔑堪。维彼海顽，始利之眈。廉钦珠珍，田壖盐咸。维珠之纴，维盐之馋。匪珠匪盐，滥觞夷番。官司典刑，兵司诚盘。身此阱坑，生不以还。生不以还，岛澳栖蹲。岛澳栖寒，一息之存。一夕之安，一夕不安。鱼腹盖棺，有言骨酸，有涕汍澜。莫则奈何，乃大作难，大为民患。民患孔棘，民患孔殚。民心孔伤，民骨孔刓。公为民长，公为民良。悯民大衋，悯民大创。民衋刺豦，民创刺肠。民痛刺心，民灾刺肝。矧天威之扬，天命之将。天民斯康，天职斯臧。乃申乃令，有纪有纲。乃涣乃号，乃敦乃详。俾海民顽，格心来降。与顽更新，锡顽福祥。脱顽凶灾，复顽家乡。昔顽之懵，造有天殃。今顽得公，衽席梯航。衽席梯航，肉骨存亡。海顽来归，海患于襄。维惷怙终，维惷金章。恃彼舟航，恃彼帆樯。驾彼帆樯，遁逃海洋。海洋茫茫，苟息苟藏。用我降顽，偕我戎行。夺之长技，穷之海荒。铳炮震惊，雷轰电光。彼昏卒狂，蕲死不遑。罔罔怅怅，如釜之鱼，如厨之羊。首骈肋挛，槛车以防。归鲙其肌，不断其吭。彼狂金章，目鲙其肌，目千其疮。祈速断吭，泣涕浪浪。凯歌琅琅，武夫洸洸。清兹海蛮，民福无疆。越肆山顽，狶突鸱张。我武维扬，彼遁草芒。我武维弛，彼崛斯强。是尤怙终，是宜诛攘。缓不诛攘，民视滥觞。乃募我旅，乃峙我粮。我矢我铦，我弓我张。先我间谍，熟我土壤。诛彼先遁，示彼招安。天兵赫临，罴虎奋翔。阖围四塞，震天四方。豕蛇流髓，狐鼠流衁。贼尸为冈，贼衁为汤。民残斯除，民仇斯偿。民患百年，伏此蛮羌。靖此蛮羌，广服用匡。奏功庙堂，纪功旗常。铭功鼎彝，公功用彰。奏功庙堂，锡公秬鬯，有苾其芗。锡公黼裳，三英煌煌。我岭海民，祝公万年，受福穰穰。
海国南薰诗四章
作者：霍韬
朝代：明

东南泽国，舜风洽流。五弦流音，怿我民心。北风斯凄，草木斯萎。维我南人，思斯南薰。夏日徂暑，凄凄炎雨。时此轻薰，实获我心。东南泽国，实东南隅。愿言王大夫，宣东南风，为天下枢。
玉田四章
作者：霍韬
朝代：明

我田百亩，不以种禾。匪不种禾，种禾穫不多。惟种玉子，种玉如何。玉子成璞，可琢可磨。璞琢璞磨，温润则那。我田百亩，不以种稷。匪不种稷，种稷不多得。惟种玉子，种玉何适。玉子成璞，可圭可璧。种此圭璧，以近有德。谁有善亩，我有善价。我亩匪有馀，我求日不暇。匪我则求，谁售我者。谁善耘田，耘我玉痹。我曰如莠，我玉亦不滋。谁教我耘，实获我思。
王南渠司寇考绩三章
作者：霍韬
朝代：明

嘤嘤黄鸟，如求弟兄。矧我伊人，不求弟兄。我视犹兄，南渠王卿。南渠王卿，毓德赤城。赤城水清，赤城山明。天台之清，天目之明。天台虚灵，是生王卿。绩贤绩勋，是奏于京。奏绩于京，维圣天子，求人于老成。王卿曰吁，臣献悃情。臣献悃情，乃臣衷愚，岂则近名。
王阳明中丞平盗诗六章
作者：霍韬
朝代：明

天佑皇明，畀以全宇。丕及中国，夷貊顺附。治极蠹生，有蠢厥顽。千天之纪，妊厥凶奸。负山之岨，伏谷之坑。祸我邦域，戕我士民。我士我民，居赣之壤。薄湖洎湘，韶连洛昌。龙川惠阳，臲臲皇皇。民是大棘，而水斯溺。拯用不亟，木本斯拨。丛有大艰，硕人斯责。硕人维儒，儒以用武。宪章濂洛，步趋伊吕。为国股肱，为民心膂。悯民大棘，不遑宁处。赫我仁怒，誓我义旅。运我神筹，期取我民仇。硕人用武，雷霆自天。硕人用武，山川震惊。山川震惊，以莫不效灵。硕人用武，四闭贼冲。硕人用武，则钓渠凶。渠凶就擒，宁我兆民。宁我兆民，各遂理所。以士以农，以工以贾。昼出夕处，莫或予侮。宁我兆民，食有廪庾。乐有妻子，养有父母。寔维硕人，代天作之祜。天实惠民，硕人以生。天实为国，硕人生德。天实兆治，硕人在位。硕人在位，鞠躬励勚。皇曰硕人，汝则大勤。衮职有亏，硕人旋归。
琴山十章
作者：霍韬
朝代：明

于昭上帝，毓灵下土。衷极储精，太和流布。衷和流布，区宇瀰濩，区宇瀰濩。山岳上凝，江河下注。衷和氤氲，物各备具。物具衷和，人得其粹。五性出矣，七情生生。不愆以忒，乃全厥原。全复厥原，为人之门。厥复如何，远取诸物，近取诸身。近取如何，我身备有。手足发肤，耳目鼻口。形宫而乖，五性是谬。形官而理，五性顺受。君子有要，天君中寂，性情弗忒。性情如何，远取诸物。取之如何，性情是适。定性闲情，率由中宅。虽曰中宅，亦赖外域。域之孔固，中乃弗忒，是作性则。取物如何，维我宜之。我宅我里，琴山维之。维此琴山，实我仪之。煦日流矣，和风披矣。登山歌以谣矣，乐以忘归矣。于戏，韶石奚为，以慰我思。我思琴山，千里而遥。昔我植竹，于山之腰。山侧水流，昔我洗瓢。鱼游水渚，鹤企松标。松风萧萧，竹风翛翛，依稀虞韶。虞韶千古，寄我琴山。山石凤跂，山花锦囊。天风为弦，得趣忘弹。爰我良朋，于山之间。尊酒颐颜，性怡情闲，和乐且耽。耽乐君子，既和乃心，乃和乃身。身心和矣，暨厥家人。家人和矣，暨阙万民。万民和矣，奏泰和音。泰和奏矣，谁瑟谁琴。谁琴谁瑟，高山流水。知音伊谁，韶石之子。匪伊子之知，天风洗耳。岂曰洗耳，亦洗心髓。心灵耳通，泰和之音是俟，泰和之音是俟。泰和远矣，得见其像。像托伊何，琴山之上。琴山之水，琴山之云。望望水云，悠悠我心。旧盟猿鹤，投我好音。岂曰耽乐，猿鹤遗之音。
神乐观同年会八章
作者：霍韬
朝代：明

煦彼梧暾，煦彼柳风。梧暾斯曛，太和融容。柳风斯薰，太和谁同。我有朋友，义乐和充。和充和乐，工瞽奏功。曰我友燕以嘉矣，乐畴言穷。良朋萃止，各奏尔忠。式时之忠，时佐治隆。际时治隆，时我武宗。我二三子，蹝趾巨踪。亦遹哲言，如鹏天运。而鹄天冲，龙天衢冲。我二三子，凤阙之东。气义之期，如云如龙，如鹏如鸿。曰遹盛际，大明赫空，葵心时倾。遹越廿年，萍水之从。鸿鸣云逵，鹦鸣谷中。听鸟鸣声，惕我肺胸。庶几今日，豫乐以融。豫乐则那，告闲在公。偕我二三子，偕我两雄。酌言之燕，味臭之浓。醉笑之燕，笑言咙咙。龙言则那，曰今日乐，宁止我躬。同年世讲，世德是崇。古有世恶，世济其凶，我无是同。是同则那，同德为荣。教诲我子，尔子是踪。相彼眇物，亦有駏蛩。誓言嗣人，嗣德令终。
祠堂诗五章
作者：霍韬
朝代：明

穆穆我祖，鞠我后人。视我后人，支由体分。我子若孙，我弟若昆。念尔所生，勿替尔祖之心。凡人之生，均出父母。我为父母，乃有孙祖。何今之人，自有弟兄。无念所生，而利之争。兄弟利争，肉骨戈兵。妻子好合，如鼓瑟琴。兄弟聚阋，如商如参。兄弟商参，不念尔父母，矧念尔祖。穆穆我祖，念我孙子。同属于毛，同离于里。兄弟离矣，妻子肥矣。我之孙子，亦我仪矣。教诲我子，善我师之。昆弟利争，勿我似之。穆穆我祖，有俨其临。我弟及兄，而子及孙。皇皇骏奔，式念祖心。匪也洁牲，庶也临歆。
秦掌教考绩三章
作者：霍韬
朝代：明

明明明廷，桐露斯零，桐鸟斯鸣。有鸟修翎，饮喙穗城。借涛南溟，借云北冥。听鸟凤和声。明明明命，普天保定，普天无竞。小人是正，君子是敬。显允君子，共天之威命。对扬威命。明明明德，于昭允塞。建民之极，作民彝则。显允君子，明德是率。是槱朴棫，是奏嘉绩。
竹轩四章
作者：霍韬
朝代：明

萧萧脩竹，倚天扫云。爰有云根，爰有清阴。播时清阴，覆于苍旻。脩竹之下，有石有水。维石崔崔，维水瀰瀰。维水之枕，维石漱齿。枕水洗耳，漱石砺齿。脩竹之上，有鸾有凰。鸾食竹实，凤鸣竹冈。交交和音，大明之祥。谁有脩竹，于鸣且翔。脩竹之侧，谁构子之室。牖引竹风，牖引竹月。风清子襟，月凉子席。维月与风，庶几今夕。亦有友朋，亦奏琴瑟。爰奏琴瑟，和鸣无斁。于戏，维古之人之无斁。
粤有赠也三贤何子戴子麦子并时显庸才德亦埒六章
作者：霍韬
朝代：明

粤有三贤，并时之选。顺德纯庵，励行不倦。澹轩廷尉，宦窭不闷。东轩麦子，中方外婉。粤是三贤，世辖德管。纯庵筮仕，视士如己。亦乃涖民，视民如子。乃晋风纪，芟弊振理。春如涖下，玉如洁己。澹轩作邑，守身如女，视民如子。民视澹轩，如父如母。匪予私云，语繇柱史。廿年仕禄，家栋壁倚。东轩麦子，早端趋轨。即之玉温，瞻之山峙。临江吉郡，古难化治。麦子贰治，璧如无訾。粤戴暨何，维侯维藩。粤麦伊何，司是布泉。并时才贤，并时茹连，并民所天。纯庵曰吁，予敢负民。澹轩曰吁，敢不畏天。东轩曰吁，予不畏民畏于天。渭氏曰吁，其勉旃。
终慕卷四章
作者：霍韬
朝代：明

北风自北，吹我裳衣。添我裳衣，我心则悲。我心则悲，宁或之知。于彼树矣，北风吹之。北风北风，孰知我哀。北风自北，吹我衣裳。添我衣裳，我心则皇。我心则皇，宁或之将。露风凉凉，雨雪雱雱。朗天清霜，于以侑伤。北风自北，其声晰晰。凄我庭除，鸣我金铁。泠我萱草，搅我胸臆。其搅维何，捲我书籍。其籍维何，父也手泽。昊天昊天，曷其有极。北风自北，其声渊渊。乃心凄矣，感此杯圈。匪杯圈则悲，母氏之故。维母氏之故，怯此霜露。履此霜露，靡泣靡诉。昊天昊天，有此霜露。
苏一峰考迹三章
作者：霍韬
朝代：明

驱车迢迢，自南长安。厉风驰冰，趋北长安。驰驱则那，皇国光之观。驱车迢迢，厉龙江干。度龙江干，沐北风寒。岂曰忌伊风寒，我中衷丹。驱车迢迢，沐北风寒。回瞻南畿，亦北风寒。我奏我绩，矢我衷丹。
衍圣公酬述四章
作者：霍韬
朝代：明

昔迹洙泗，亦涉其流。涉流潺湲，不以济舟。岂彼流水，不以济舟。漪彼流水，不以济舟。万里清流，万古安流。会海共壑，区宇扶浮。昔迹洙泗，亦问其源。其源脉脉，其悠渊渊。岂彼造次，是可问津。浴彼洙水，既浴我尘。浴彼泗水，复浴我尘。尘斯浴矣，敢云问津。饮彼洙水，既洗我心。饮彼泗水，亦洗我心。我心则洗矣，敢云问津。昔迹洙泗，亦瞻孔林。维桧斯茂，维柏斯森。猗彼桧根，今几千春。猗彼柏阴，今几千春。瞻彼桧矣，天露为之溉。瞻彼柏矣，天露为之泽。粤桧与柏，实天生德。泽彼桧柏，万世之阴。勿剪桧柏，万世之心。昔迹洙泗，亦望岱宗。万仞其遥，万仞其崇。眇予小子，南荒之弃。望山斯登，望流斯溯。矧伊岱宗，四岳所视。彼何人斯，允怀岱宗。彼何人斯，同陟岱宗。瞻彼岱宗之人兮，悠悠我心兮。
诒谷
作者：霍韬
朝代：明

率祖攸言，维言之行。祖言维何，参古乃订。如何孙子，不是敬听。敬听祖言，是式哲命。曰古哲贤，侯植侯封。遗厥孙子，侯忠侯公。侯云则公，侯云则忠。躬斯国斯，为国之墉。心斯民斯，忧欣之同。忧欣之同，心天地通。心通天地，是相天地。率祖之行，不出阶第。虽则阶第，世是式诲。言式之言，事式之事。是古哲贤，心钦于天。粤汪先公，婺源逸贤。理行弗忒，轨然式然。于其式家，于其身先。不懈之身，卫武之年。粤身之脩，无忒之蠲。粤言之诒，听之寡愆。粤言维何，皇皇忧国。忧则维何，维职之力。职力维何，身国柱石。上天步艰，下疮痍恻。公言之嘉，公心之一。虽不公觏，觏公心画。公之孙子，公言是绅。率理始终，绅言是勤。勤职外内，庶慎庶狱。维既乃心，不苟乃禄。屹屹职率，维日不足。维日休休，容人之技。维心休休，日逊来裔。景宪于广，镇山水浒。赤苍之怀，是母是父。广有鲸鳄，亦有豺虎。职涖之忧，不适寝处。秋霜之肃，冷凛柏台。令德令誉，治世之才。如彼楩楠，宜梁于宫。如彼宠权，乃展乃忠。宪是都台，赫赫之风。奸谗是芟，忠贤是崇。冢司是莅，国脉是寿。敢曰不惜材，为国之庥。人亦有言，令誉文绣。汪之先公，善诒厥后。维善之诒，是宜是胄。汪之先公，世德是旧。曰损庵公，曰维孝友。曰北山公，德尤蕴厚。奕世之积，岂谫浅窥。维是之积，宜是谷诒。汪之孙子，无念尔祖。古贤心耕，善是尔土。尔穑亩耘，尔谷斯溥。遏尔亩卤，浚尔泉源。屏尔亩莠，尔苗乃繁。维汪先公，孙子是眷。耄耋之治，世世德券。汪之孙子，念兹无眩。受畴助之，颂歌以劝。
贺蒋石庵寿
作者：霍韬
朝代：明

捧觞寿公，侑觞以词。公昔涖民，母民子慈。子民之远，悠悠以思。民思慈仁，民命脉之基。威之恤之，役之斯时之。畴曰不百年，作民牧规。公仁公慈，民牧是稀。廉明镇定，大僚是稀。入赞雍熙，垂迹践遗。相栋明堂，万世治维。聿公是知，万年邦家之基。
赠吴白楼尚书南京吏部四章
作者：霍韬
朝代：明

汨彼流水，东会于河。质彼君子，蕴德则嘉。蕴德君子，皇家肤硕。垂四十年，凤鸣天极。汨彼流水，会宗于海。质彼君子，令德靡悔。令德君子，髦士所仪。乃兹远矣，予曷其仪。君子行役，皇图所毗。君子所毗，皇祖始基。汨彼流水，会通于淮。质彼君子，蕴德不可涯。友僚之浃，莫或尔猜。圣人御极，宜尔左右。尔董南畿，肤公先奏。奏尔肤公，归佐元后。汨彼流水，会通于江。质彼君子，蕴德孔良。蕴德君子，范南畿士。范此髦士，可鸾可凤，可桐可梓。范此髦士，归报圣天子。
赠巴山歌三章
作者：霍韬
朝代：明

凝凝白云，在江之浦。江水则清，江水则紫。有鸟于飞，磨云毛羽。云斯归处，鸟斯归处。戢翎戢翎，在江之浒。簸云簸云，戢翎谁语。凝凝白云，巴山之峰。巴山有菊，巴山有松。云浥菊英，云蒙松龙。采菊采菊，采松采松。乐只无厌，惟巴山翁。凝凝白云，长风吹之。白云孤飞，鹤翎批之。白云九千仞，鹤翎九千仞。白云九万里，鹤翎九万里。
赠朱司训致仕诗三章
作者：霍韬
朝代：明

陟陟武夷，千仞其巍。武夷有蕨，武夷有薇。采采蕨薇，薄慰我饥。陟陟武夷，千仞其巍。武夷有井，武夷有池。井冽泉寒，池浴云飞。陟陟武夷，千仞其巍。武夷有凤雏，武夷有灵蓍。饵彼凤雏，握彼灵蓍。优哉优哉，其时其几。
赠梁纯礼还程乡四章
作者：霍韬
朝代：明

樵厓流水，练界碧天。有客有客，抚松寻源。云端之端，大科之颠。混混流泉，源洪流绵。泉流樵厓，派别支沿。派别支沿，则谁与言。樵厓流水，亦流砢磥。流水石根，水流石髓。源洪流长，绵绵瀰瀰。汲彼源泉，言饯吾子。言饯吾子，源泉之以。言汲源泉，来春之俟。樵厓流水，亦带流云。水流云痕，松蘸云痕。鹤爬松枝，龙蹲松根。采采松枝，言赠远人。蹲蹲松根，言来年春。樵厓流水，则不可以仞。言陟樵厓，涂不以问。万仞言樵，跬步之慎。路口有崔嵬，路半有眩晕。陟此崔嵬，过此眩晕。万仞言樵，惟力之任。
送二子归四峰兼戒示山中诸子七章
作者：霍韬
朝代：明

天皇丁酉，五月之吉。二子南征，仆夫是敕。渭氏曰都，二子于逖。是尔龄稚，是尔稚识。如彼卵鹪，曾未习翼。如彼孽梧，曾未孽植。乃尔于逖，离训日夕。逖矣行矣，胡不日惕。日惕则那，尚念尔祖。我肇有家，祖作之祜。祖之肇祀，实维轩辕。载嗣帝喾，实配姜嫄。时维姜嫄，实震后稷。至于公刘，实农家室。我祖启迹，稼穑是职。嗟嗟小子，念尔祖德。念祖则那，至于霍叔。不克公厥心，贻忧宗室。不克孚厥兄，贼戕肉骨。不克嗣厥世，自诒伊戚。我祖是胤，敢不祖念。我祖是念，曷敢则曰，覆辙是践。敢则不曰，懿德是宪。是宪则那，祖德则远。去病之勋，子孟之忠，汉臣之选。汉东之谞，翊善不倦。徂唐踰宋，狄污中土。我祖播迁，南雄是处。粤宋之季，南海是旅。我祖南旅，实自担负。嗟我孙子，念祖担负。念祖则那，岂曰负担。宋元之季，我祖婴多难。我明肇祀，我祖试多难。起家育鸭，人之言曰，是凫鹜氏，实肇有家。起家粥布，人之言曰，是泉帛氏，实肇有家。正统之难，黄贼覆我家。我祖抗贼，是灾我家。贼平旋归，乃复有家。尚念尔祖，茕茕保有家。尔小子行矣，尚念尔祖。稼穑艰难，勿忘本始。勿忘负担，职力是耻。勿忘粥布，资生之理。勿忘焙鸭，起家之始。勿忘抗贼，家运中否。兢兢视履，毋忝尔祖，尔源尔祉。尔小子行矣，尔敬尔身。尔视尔听，尔动尔言。勿欺尔心，以辱尔亲。尔脩尔身，循圣训则。尔脩尔身，作世准极。近一家则，远百世式。勿罟尔名，闇焉尔惕，念尔祖德。
送温学士省亲三章
作者：霍韬
朝代：明

飞飞眉云，遥遥我思。我思伊何，随眉云移。眉云万里，可望不可携。飞飞眉云，及此秋期。感此秋期，惕我遐私。遐私伊何，我心秉彝。我心秉彝，同心式可推。飞飞眉云，望望西驰。望云西驰，我心迟迟。眉云驰我心矣，梧凤遗我好音矣。我心迟迟，圣学繄我，缉以熙矣。
送高明严子之京四章
作者：霍韬
朝代：明

秋飙萧飕，秋江流悠，万里兰舟。驾彼兰舟，言溯上流。兰舟上流，蕙芷馨浮。我采我芷，言赠之子。我采我蕙，赠子之偑。赠子有行，行馨天庭。赠子之佩，佩馨于京。我采我芷，秋江之湄。鸥鸟于飞，鹭鹚于飞。彼鸟者鸥，则我忘机。彼鸟鹭鹚，玉雪颉斯。遣遣鹭鸥，偕子驰驰。我采我惠，秋江之澜。采蕙不盈筐，涉澜不涉滩。涉澜有清浅，涉滩有潺湲。赠子有行，赠子蕙兰。赠子观澜，毋涉潺湲。
遁斋挽四章
作者：霍韬
朝代：明

勿折我竹枝，勿折我松枝。我松斯跂，我竹斯猗。松跂斯石，遁翁手植。竹猗斯石，遁翁手辟。勿折我竹枝，勿折我松枝。竹扫流云，松扫流霾。我抚我竹，摇摇我悲。我抚我松，遥遥我思。勿折我竹枝，勿折我松枝。松根龙蟠，竹枝凤栖。龙之远矣，甘斯年矣。凤之远矣，甘斯年矣。勿折我竹枝，勿折我松枝。竹荫我遁翁之斋，松蹲我遁翁之池。坐斯斋矣，遥我思矣。浴斯池矣，遥我思矣。
重赠
作者：霍韬
朝代：明

陟云山，望岭以南。山有崔嵬，水有潺湲。山高水长，邈不以源。水流盘盘，山蹲桓桓。五岭以南，广郡中蟠。广风积顽，广氓积蛮，广习积奸。风浇波漓，收挽之难。识治良材，于也永叹。虽则永叹，不一手援。或一手援，弊积力难。维彼顽风，耰锄之子。释之耰锄，为民之巨。嘬民骨膏，斮民骨髓。纸棺尸民，炙我民腑。翻手覆民，室民之宇。渠脍渠炙，皆我民者。公为民主，为民父母。悯此民顽，有涕如雨。维彼奸风，民之蚩蚩。不教不悔，匪刑匪仪。养之室穴，如鼠如鸱。刑斯弗惭，礼斯弗知。维肥甘之羞，惟身之肥。臭丛蝇毬，肉丛蚊飞。公斯涖斯，克振克夷。克振克夷，莫之或知。维彼蛮风，为民之祟。出则民蛮，入则民帅。戕我民良，丛我民瘁。我民号天，有号如醉。我民无辜，惨惨心坠。虽则心坠，莫释系累。我公于民，忧民如噎。虽则如噎，蛮风日逝，大为民厉。公大赫怒，曰我民子，我民父母。民我之依，我民之抚。民我何有，我何为者。维彼顽民，谁附谁主。取彼之附，投畀狐鼠。取彼之主，投畀豺虎。顽不民残，奸是寡与。奸民寡与，良孰予侮。顽奸内空，蛮氓外距。维彼蛮氓，惠不以字。则惠以字，愈跋斯扈。猱木之升，阻嵎之据。是用赫威，惟威斯惧。是募予戎，是裒予储。是砺于戚，是饬旄羽。维予之饰，维时之取。殄此蛮氓，为民之祜。殄此蛮民，脱民陷罟。我岭海民，祝公万祀。万祀保民，永民之赐。维昔暵旸，焦燎下土。春苗焚枯，自春徂暑。暑夏赫威，威炎泰膴。桔槔辚辚，瘁民伛伛。谓不有秋，谓阖室死。公曰何辜，民之疾矣。我则长民，民之庇矣。我民何辜，而乃有此。则我躬之辜，昊天乃尔。盍我省躬，祈我民祉。撒盖跣行，周十数里。逾十数旬，弗雨弗止。污瘁体肤，不遑宁处。曰浩昊天，疾毋民以。锡之雨霖，泽我稷黍。我民父母，民之攸恃。衷悃回天，遂降甘雨。甘雨洋洋，我黍藇藇。我民得公，大慰疾苦。我民得公，食有廪腴。我民得公，寒有絮褚。我民得公，室有照炬。愿百斯年，维公父母。愿百斯年，维公维主。愿百斯年，维公哺乳。维百斯年，孰公是侣。公于广人，罕有誉语。毁誉坑溪，皂白机杼。于憎斯排，于爱斯与。谁秉鉴绳，千度于茹。采樵有歌，矢歌如缕。虽则如缕，曾不纂组。万古矢歌，敢曰吉甫。
钟石诗七章
作者：霍韬
朝代：明

卓此钟石，砥此中流。伊古鸿濛，伊几春秋。江水流悠，物共沉浮。惟尔孤峙，蟠龙蹲虬。钟石之蟠，障彼倾澜。云涛之奔，滔天怀山。川谷为陵，丘埠为坑。惟尔孤峙，亦静且闲，亦以无患。钟石之立，有实无声。趾固地维，亦静以宁。汨彼流泉，亦激以鸣。虽则激鸣，亦犹无情。钟石之固，玄化为骨。峙之兀兀，仰之崛崛。水流汨汨，舂冲拂拂。日灼火烁，藓缠蜗蚀，迄以无齧。钟石之高，高不撑天。有桧石之巅，亦染紫烟。有梧石之巅，亦染紫烟。凤来梧栖，亦舞翩跹。鹤来桧栖，亦盟永年。钟石之友，亦矢靡他。龙虎则迩，道匪我家。象山则迩，迹亦我遐。引望芙蓉，亦映秋霞。青莲云外，江皋蒹葭。钟石之侧，谁构此室。踞江之皋，宅蟾之窟。饮江潺湲，食松桧之实。爰有朋友，及此凉月。爰奏琴瑟，共听琴瑟，和音无斁。惟山之灵，于予无斁。予于山灵，盟共黄发。谓予不信，有如皦日。山灵予遗，有如皦日。
雩峰九章
作者：霍韬
朝代：明

樵云千仞，兀插苍旻。云木森森，云石棱棱。是宜乐只，以游我心。游心则那，温泉下沸。匪云鲁沂，匪云川逝。雩坛之松，可游以憩。雩坛则那，云流孤峰。万仞孤峰，万仞孤松。抚抚孤松，乐乃谁同。谁同游乐，振古闻人，单衣暮春。乘此暮春，沐此熙薰，振古熙薰。熙薰自南，吹我葛巾。凉我葛巾，悠悠我心。岂云独乐，我有良朋。良朋偕我，坐松之阴。云深松森，鹤荐清音。我良朋乐矣，鼓瑟鼓琴。鼓琴鼓瑟，雩云之墟。天飞之鸢，渊泳之鱼。上下听矣，其乐何如。其乐何如，采桐种竹。桐华斯馨，竹实斯熟。陟我雩峰，饵我鸑鷟。鸑鷟脩翎，簸云南溟。一声穗城，再声天庭。知鸟之自，雩灵之精。
鹤翮清秋诗
作者：霍韬
朝代：明

鸣鹤在阴，其子和之。我有好爵，吾与尔縻之。
筑城谣为何石首浃作富城即石首也
作者：靳贵
朝代：明

朝筑城，民争驰，暮筑城，民忘疲。朝朝暮暮听指麾，役民之力民不知。倏尔百雉临江湄，盗不敢问矧敢窥。何令尹，来何迟，昔无食，今有鱼。昔敝裤，今锦裾。富城名不虚，岌岌铁不如，千秋万岁奠我居。
五惜 其一 惜岁月
作者：韩上桂
朝代：明

一惜曰：混沌既判，伦类斯繁。孕精川岳，翕气乾坤。芒兮芴兮莫测，芴兮芒兮可原。为仙庭之宝树，为幽壑之寒荪。莫不玉挟怀中，珠擎掌上。羲御初升，霞光始放。幼而岐嶷，长而韶秀。头角峥嵘，精神驰骤。骅骝策足于康衢，鸾凤扬辉于远岫。青春豫乐，以嬉以游。娇姿婉恋，逸态轻柔。花朝誇其掷果，月夜笑其藏钩。陌头桃李竞芬芳，波间鸀鳿映辉煌。绿鬓少年情自别，锦袍公子意非常。或斗鸡而矜胜，或緤犬以争先。折柳中和之后，执兰上巳之前。自谓年华长驻，春光不改。买醉怀高，寻欢事倍。五侯第内，同追求珠履之尘，百人会中，独唱金盘之采。雨过云回，兔转乌催。昔为美好，今已虺隤。潘生有摇落之叹，颜驷有老丑之哀。发苍苍而就白，齿兀兀以将颓。往日慷慨豪谈，凭陵侠骨。扛鼎力雄，冲霄气勃。不觉蹉跎偃蹇，蠖屈龙钟。语言寡味，嘻笑无容。感坠英之寂寂，伤逝水之淙淙。故曰月盈则缺，日中则昃。善作不必善成，善走何如善息。金火相守而流，阴阳相薄而蚀。湍涧之下鲜停鳞，惊飙之中无定翼。虽有道参玄牝，术种灵禾。觅丹蓬岛，采药昆阿。终莫返虞渊之逸辙，抗砥柱于倾河。徒疲夸父之策，空倦鲁阳之戈。是以志士竞其分阴，上圣轻其尺璧。冠絓树而弗求，屦遗涂而靡索。宁焚膏以续明，忍乘驹而过隙。引鉴自照，忧绪孔殷。四十已过，五十无闻。惧将来之有底，嗟往事之徒纷。寄语髫年弱冠，莫倚驾电嘘云。
五惜 其三 惜遇合
作者：韩上桂
朝代：明

三惜曰：圣明在御，品物咸亨。龙兴虎啸，道与时行。有崎岖之贱士，独壹郁以伤情。其处身也寡营，其与物也无竞。巽让得之前闻，淡约出于至性。自言家傍南海，系溯安阳。五云曳采，北斗垂光。倚旗峰之峍屼，引珠浦之微茫。舞象之年，知名下邑，入洛之岁，偕计上方。梅花岭畔白如霜，杨子江头映绿杨。维舟建业看春色，走马新丰问帝乡。闻道天朝招俊茂，棘院森沉严昼漏。凌云杞梓并承斤，照日鹓鸾同入彀。效太平而献策，拟大宝以扬箴。将输负曝之缊，愿溉烹鱼之鬵。燕台雄骏似云屯，蹇驽何堪重价论。本期烧尾乘桃浪，岂知点额困龙门。辞阊阖以蓬飘，溯河淮而旅泊。题诗瓜步之亭，作赋荆溪之阁。文酒盛以相从，宾朋欢其共谑。弃九仞之成劳，希千秋之杰作。雕霞镂雪逞新裁，笔底琼花次第开。似从缑岭吹笙过，又向岷江濯锦回。弹宝瑟以干齐，服章甫而适越。虽工巧以何为，见趋舍之徒汨。玉为釜兮珠为粮，金作楫兮银作航。欲疗饥兮不可，思远涉兮何方。豫五起而不中，管三战而皆北。谅天运之多艰，亦人谋之近惑。日已迈兮月亦驰，虚盛际兮空含悲。求背城兮拾烬，顾然灰兮何时。惧此生之泯没，故数过而长咨。